NA MASA DI JAKARTA – TanoBatak\nNA MASA DI JAKARTA\nBarita ni lampedang, marsaor bulung bira. Barita haulion na masa di Jakarta, mangararat do di Toba. Manggun nasa bitis, mambal nasa botohon, hata ni turiturian pagodang-godang dohonon. Suhutan ni si Henry, tubu do tu roha manurathon.\nTung panihalnihalon do Ama ni Basiha dung mulak sian Jakarta. Sude do jolma salapo di hutana i digalang asal ma ditangihon sude angka barita binoanna sian pardalananna di Jakarta. Dang tarhatahon sude angka namasa disan tu na adong dihitaon, sai ninna do tu angka naumbegesa.\nDang sonang rohana holan na di hutana i umbotosa angka namasa niidana di Jakarta, lao do ibana manopot laena Aman Tiurlan tu Lumban Sinornor. Boru ni Aman Tiurlan do gabe dongan saripe ni si Basiha na marhuta di Jakarta i. Ringgas do si Basiha dohot parumaenna i mamboan Ama ni Basiha marnida angka namasa di Jakarta. Rap sapanggoaran do nasida di anak ni si Basiha namargoar si Mikael. Rap Ompu si Mikael do nasida.\n“Ah tahe lae tung mansai na ribur ma Jakarta i, godang angka namasa na so hea niida nohot naso hea nidai di hitaon.”, ninna Ama ni Basiha mamulai nonangna.\n“Sahat do iba martonga langit lae, holan tindang do iba dibagasan poti. Holan ditullukhon lae jari ni tangan i, dang tinagam naung sahat iba martonga langit. Holan diosos salapa ni partiga-tiga i, bah dang dijalo be tuhor ni sipanganon na nialtupan i”.\n“Ah…. begu aha do i lae, songon na so dapot roha do sude nidokmuna i”, ninna Aman Tiurlan dibagasan longang. Pola songon na talak satonga simangkudapna umbege sude nonang ni Ama ni Basiha i.\n“Ido lae…”, ninna Ama ni Basiha paondolhon hasintongan ni hatana i. “Apala napalongang roha lae, na boi i ma disi marbal (main bola) dengke.”\n“Ah… lam so dapot roha do sude hatoranganmuna i lae, gari jolma dang sude boi marbal, bah… lam ma dengke,… begu aha ma i”, ninna Aman Tiurlan lam longang rohana.\n“Ah… nunga ringkot jolo lao hamu lae, jala muse ditonahon helamuna do hamu asa ro tu Jakarta”, ninna Ama ni Basiha pahehe roha ni Aman Tiurlan.\nMarbunga gorat, harotas panggugutan. Molo molo dung diontom dongan magodang, dae do so oloan. Pidong harangan pidong huruk, sitapitapi pidong toba. Loja pamatang sinamot pinapurguk, asa adong do bahenon tu lungun ni roha. Ditolopi Nan Tiurlan do sangkap ni parhalanguluna i borhat tu Jakarta madulo pahompuna haholonganna i.\nNunga saminggu Aman Tiurlan di Jakarta, alai sai songonna nihulamean do pangkilalaanna. Lambas do bagas ni helana i, alai holan parorot ni pahompuna i do donganna di jabu. Buha ijuk dope nunga borhat helana dohot boruna i manopot ulaonna, urmun ari do asa mulak. Paganggang langka dang diboto tu dia haeretan, tu hombar jabu dang masitandaan.\nNunga piu on da songon tali, putor songon langkitang, ia barita ni Ama ni Basiha dison do dapot hasonangan. Nunga tung songon horbo jinail iba so malo marhamiohan. Manolsoli ma Aman Tiurlan na ro tu Jakarta i, mangan pe dang be langku. Ditahi ma naeng mulak tu huta, alai sai dipingkiri, ba aha ma namasa di Jakarta on sibaritahonon di huta?\nDihilala helana dohot boruna i do naung busisaon natuatuana i, ai hurang do tingki nasida marsirarion dohot mamboan mangebati hariburon ni Jakarta. Alana marhatohoan di haroro ni Aman Tiurlan i dang adong tingki ni nasida na lumbang sian ulaonna. Ari Minggu on pe marpungu do nasida samarga di jabu ni si Hendry di Cikarang.\nSongon na mangubati holso ni simatuana, diangkupi Ama ni Mikael ma Aman Tiurlan mangkatai. “Songon na moru hamu amang mangan, unang oloi hamu asa sehat hamu. Molo adong nahurang paboa hamu tu pembantunta i asa dituhor, betak tung sihol rohamuna mangallang natinombur, diboto i do patupahon”\n“Ah tabo do amang hela sude sipanganon i, gari dang hasudaan. Holan sada do nian pangidoan ni rohangku sian hamu”, ninna tar songon na marpaima gorak ni helana i.\n“Paboa hamu ma amang, unang pola halang rohamuna”, ninna helana i dibagasan hinsa ni roha.\n“Pangidoanhu nian andorang so mulak ahu, asa boan hamu jolo ahu tu namasa-masa i, asa nidai jolo manang na songon dia do tutu”\nide cerita : Hendry Lumbangaol.\nFebruari 12, 2009 tanobatak\n28 thoughts on “NA MASA DI JAKARTA”\nSega, nungnga sega be. Onma alani ula-ulani laekku si Hendry Lbn Gaol par Pakkat, gabe dohot laekku Naipospos dijergothon tu akka nageok alai subang. Mengkel sahalak au manjaha sarito muna on 🙂\nFebruari 12, 2009 at 11:18 am\nBah…lucuni cerita on, polos ni rohani A. Tiurlan do nian pasahathon naponjot di bagas rohana… ..hape olo ma salah pengertian helana mambege pangidoan ni simatuanai …..laos leleng muse di pikkiri….!!!!!\nEhhhh tahe Lae..on tarsonggot mara helanai atehe\nHoras ma …. di hamu nunga pola ni dulo hamu tuson\nHa ha ha, ai tung geok ma attong aman tiurlan on… naso diattusi do hape lapatanni namasa-masa i.. tarsonggot ma attong hela nai umbege pangidoan ni amang simatuani…apalagi molo diboto borunai. mauliate lae di turi-turian muna on\nFebruari 12, 2009 at 4:31 pm\nKwakakakak… tu namasa-masa i…????…. bah….bahbaaaaah holan ala hata ni ama ni basiha ma paboa namasa gabe didok Aman Tiurlan namasa-masa i…. gabe huingot Ama ni Benget na diboan anakna tu………namasa-masa….\nNunga godang hape nahurang tangkas mar-hatabatak.\nFebruari 12, 2009 at 4:49 pm\nmarbirong jala marsalaon ma bohi ni helana i ala so hea dope helana i tu namasa masa i!?\nFebruari 12, 2009 at 8:50 pm\nhahahhaha…..naeng hu namasa masai amang simatuana…\nsambil manambai, adong hubege sangonon kisah nyata…\nhelana di bali… disuru ma ro amang simatuana on tu bali, jala di boan ma mardalani tu pantai kuta…gabe holan nabondil ma amantaon mamereng akka borua namarlangei i…hehhehe\nngasampe didok donganku au ni nakesurupan ala na mengkel sahalakku.\nsai na adong do tahe..\nBah… bah… ai aha NAMASA…??? 😀 Erget nai tutu bah…!\nAi anggo ito si Hendry on dang hea kehabisan cerita ibana. So binoto sian dia dipapungu2 ibana i…!\nAdong dope tong na lussu cerita ni ito si Henry on. Adong ma ninna sahalak donganna na mongkus. Ala ni mongkusna habis didorguki sup ni lomok-lomok sampe so mattak. Dirimpu sup ni lomok2i na nidorguhanna i, hape “PARBASUAN” do…..:D:D:D Bah…ketawa guling2 au manjahasa….\nFebruari 13, 2009 at 6:34 pm\nNga maup, pintor jantunon do ra Ama ni Mikael i ate Tulang?\nFebruari 13, 2009 at 11:33 pm\nPamasaon nama di Doloksanggul angka na masa na di Djakarta i bah, ia na dangket dangket do manang na Lomang Pakkat/Parlilitan naeng altupan, sae ma holan mangosos salapa ni partiga tiga i. Hehehe.\nMangihuthon suhutan on, na samarga do si Hendry dohot Amani Mikael? Molo ido, ba boi do si Hendry mamboan Aman Tiurlan da, paima adong tingki ni si Basiha. Hehehe jo muse sahali nai.\nFebruari 14, 2009 at 5:38 am\nai so jo tahe lae, dipamanat lae jo aha do tahi ni simatuanai, na giot laho tu na masa-masa i do manang tu na masssa masssa i, alai ninna asing do pangantusionna.\nmemang lussu hian saritaon bah\nFebruari 14, 2009 at 8:05 am\nBah …. Maufs …… antar hutanda do ra amani mikael on…. ai di Cikarang do anggo so sala jabu na ….\nai pintor diboan amani mikael do Simatua nai tu RSCM ….. ai di si do godang angka namasa …. angka na tabrakan pe di si do dipapungu …. he .. he.. he….\nFebruari 14, 2009 at 9:55 pm\nSai naeng huketik comment hu, alai sai pintor “hang” Laptop hon, berarti ” No Comment” ma ate.\nNext time better,\nFebruari 15, 2009 at 2:07 pm\nceritanya oke jg tp kurang panjang ia bapa tua? biar lebih luas hatoranganna??? he…he…..\n@ Lae Suhunan, Dita, Chaidir, Desy\nMolo chatting au dohot si Hendry pantang so godang do ceritana. Olo do mengkel sandiri iba. Unang apala mengkel sandiri, ba pinaganjang ma cerita i dison asa adong dongan na menkkel sandiri 😀\n@ Maulina, Mr Bin, Jones, H Malau, Raja Nadeak, Charlie\nMangihuthon cerita ni si Hendry gabe marbadai do nai Mekkel dohot Ama ni Mekkel. Alai tumagon ma si Hendry paganang cerita on 😀\nDang na hurang tangas i lae, hita do nasala mangartihon namasa-masa 😀\nDang dipaboa si Hendry marga aha na di cerita on. Alani dang tumangkas ra ibana di cerita ni marga na asing ate?\nAman ni Mekkel do ibana di jou di huta lae 😀\n@ Pontas Edy\nBah tulang, boasa hang… atik na hona namasa-masa nuaeng do…. ima nanidokna pirus 😀\nHo ma jolo poang marcerita asa mekkel sandiri au…. 😀 Ahhhh tabo na i di ho ate… Na taon baru i pe dang dipaboa ho na mulak, sai hudiori di onan Porsea 😉\nFebruari 16, 2009 at 2:28 pm\nAh tahe ate. Loja au mekkel….\nHalak hita do mambaen istilah namasa-masa on gabe geok ra ate.\nBoha do a,ani Mikel mangalusi simatuanai ate\nFebruari 17, 2009 at 4:58 pm\nHahahahaha,, nga sega-rusak na amani tiurlan on.\nWakakakak,, pittor ngongong ma hela nai, ai diado amang on. Tikkos bahen hamu, asa unang sala iba. 😀\nFebruari 18, 2009 at 9:10 pm\nagustinus Hutauruk berkata:\nai boasa tutu gabe adong istilah namasa-masa on ate?\nhape puang nauli do nian aha nadiparsitta ni roha ni amani sitiurlan on.\nba jadi boha do nuaeng ekspresi ni hela dohot boru ni amani sitiurlan on. Ndang so tarsonggot mambegei naeng “mandai namasa-masai” ninna!\nDagoooooooo!!!!!!!!!!!!!!!!!!!!!! ai aha do namasa!\nnaung masa do namasa-masai?\nWakakak…pokokna hamu angka na di Jakarta i ma mangartihon pangidoan ni Aman Tiurlan i, aha do maksudna na masa-masa, ra naung pintor boi do ditangkup hamuna lapatanna, ai na godangan na masa di Jakarta. Oho,,,,aman Tiurlan, suda ongkosmu holan nang mandai namasa-masa i, alani Amani Basiha mai. Beta ma mangkail tu tao toba, manang mardalan-dalan tu lumban silintong ni Balige disi pe nga godang namasa-masa\nFebruari 26, 2009 at 10:25 pm\nanggo rohakku luluakku do bapatua sahat tu laguboti…. bln Januari 2009, alai gagal do sude bapa tua angan2 i???\nai gabe maila do muse au di huta di pauru2.. daonai mulak si goklas tu huta holan mambuat CPNS.. na solakku be aroa di jakartaan i…\nsongoni ma di dok akka dongan sahuta tu au???\nhape toho do na didk nai nian,,, dung di jakarta on iba las so hea boi lulus CPNS nunga sappe 3 hali, as hucoba tahe tuhuta akka dongan na oto do ra na dihutaan inna rohakku….. hape ahu do naummoto sian sudena…….\nalai dung sonari nunga sadar be ahu , se andaina di jalo au gabe guru Geografi di Tobasa ba oto2 ma ra sude siswa i???? ai na otoan hape ahu…..\nSelama ma Tu akka dongan2 na lulus CPNS na di TOBASA 20008,\nsai anggiat ma gabe akka guru namalo manganju hamu sude,\nMaret 2, 2009 at 2:18 pm\nsiregar naburju berkata:\naha na masa ?\naha puang on,,!\nasyik saya lihat ini,,aq copy dulu lae cerita lucumu ini\nmauli ate dohot horas\nDesember 8, 2009 at 2:56 am\nHotdes radja Nainggolan berkata:\nUli nai saritoon jahaon, gabe masiol iba tu huta naeng manoghon damang/dainang tu son….\nHoras ma dihita sude…\nFebruari 22, 2010 at 10:30 am\nAttar songon na burju jala marsintuhu do ra idaon bohini amani Tiurlan on ate. Sega ma anggo amani Mikael. Lobi sian na jumpang begu antuk anggo songgot ni hatihai. Byarrrrrrr….sepft. Tuani do dang tos hosa ni hela nai… Huh ruar biasa…..kwekekkkeekkkek….\nFebruari 25, 2010 at 6:52 pm\nsalam kenal ma jo ba angka lae,ito sian au ama fedro sinaga kaban jahe\nMaret 19, 2010 at 9:35 pm\nOn dope hujahe cerita ni Lae on, jala margak-argak do ahu. Jarang do dapot kesempatan sisongon on. Huhilala nasala mandongkon do Aman Tiurlan, nanaeng dohononna ra\nangka namasa naribur, nasohea masa dihitaan dohot lan na asing. Hape tardongkonna\ngabe namasa-masa. Iba sandiri pe pertama mambege istilah i taon 1987, tingki baru ro sian hitaan ndang pola pintor niantusan na begu ahai… horasma\nJuli 23, 2010 at 3:52 pm\nwakakkkkk, boha ma bohi ni hela i mambege???\nJuli 28, 2010 at 11:17 pm\nLAM BIDANG TIMBO PARBINOTOAN\n(INDIVIDUALISASI SOSIALISASI MANUSIA)\n30 7 2010 HH\n1. Nunga saut huebati hira sude luat portibi on.\n2. Nunga saut huattusi sude nasa na di portibi on\n3. Tarlobi di Adab Dunia I II III : Timbul Tumbuh Masyarakat Adab Manusia\n4. Di tikki umur 4 taon sukkun-sukkunhu tu Lae Siakkangan\n5. Alai sian dia Tuhan i, ndang dialusi be, holan dialusi unang be sukkun ninna\n6. Jalo ro di rohakku; Ikkon marsikkola jala studilanjut au muse\n7. Gabe masuk ma kelama interkontinental saut ma hobas ni rohakku.\n8. Kato ni Amang Monang : ima tema ni Rilis on\n9. Horas di GP Generasipenrus Batak ! Sian domisili Eropa Dunia I.\nJuli 30, 2010 at 2:58 pm


Ebenezer: Bahan Jamita Evangelium Ari Hananek Tuhan Jesus, 9 Mei 2013\nBahan Jamita Evangelium Ari Hananek Tuhan Jesus, 9 Mei 2013\nGabe Sitindangi ni Kristus\nUlaon Apostel 1: 6-14\nIa Ari Hananek ni Jesus Kristus tu Banuaginjang, ima sada hamamasa na mansai ringkot di halak Kristen. Ganup taon do dipestahon angka huria na di portibi on Parningotan di Hananaek ni Tuhan Jesus, i ma angka huria na mamangke taon parhuriaon (kalender gerejawi). Laos songon i do hurianta HKBP nunga sian na mamungka tu huria ditongatonganta sian sundut tu sundut mamestahon Parningotan di Hananaek Tuhan Jesus. Molo sian sundut partingkian pajoinokjonok do parro ni pesta parningotan di Hamamate ni Tuhan Jesus dohot parningotan di Haheheon, Hananaek dohot Haroro ni Tondi Parbadia. Jala lapatanna pe marsirainrainan do. Ndang sirang nasida sian na sada nari ima na opat pesta parningotan i, ai laho paingothon hita do di pambahenan ni Tuhan Jesus tingki ngoluNa laho manghophop jolma pardosa i, asa malua nasida sian gomgoman ni angka sialo Debata Jahowa Ama na di banua ginjang i.\n1. Ayat 6: dijolo ni ayat on ima di ayat 5 dipatorang do taringot tu pandidion na badia na asing sian na pinatupa Johannes Pandidi na naeng masa haduan (Mat.3:11; Mark.1:8; Luk.3:16; Joh.1:33) jala dibagasan Buku Ulaon Apostel on digohi do pangungkapon ni si Johannes. Jala Jesus pe nunga marbagabagahon haroro ni Tondi Parbadia (Joh.14:16-18,26-27; 15:26-27; 16:7-15) jala hasasaor i marrumangkon hagogoon ni huaso tu angka sisean i asa margogo nasida marhobas jala manggulahon parsuruonNa (Luk.24:49). Molo tajaha do angka buku evangelium i dapot hita ma ia angka apostel i mamereng dibagasan politik na margogo di harajaon jala hagiot nasida mandapothon hajongjongan nang hak nasida songon halak Jahudi na loyal tu Tuhan, naeng taluhonon nasida angka musunasida jala pajongjonghon sada harajaon na togu dipanggomgomion ni Mesias na songon raja nasida.\n2. Ayat 7 – 8; Dialusi Jesus do sungkunsungkun nasida i marhite na mandok: “...Ndang ro di hamu i, umboto taonna manang ombasna; na binuhul ni Ama i guru di huasona sambing. Alai jaloonmuna do hagogoon ni Tondi Parbadia na songgop tu hamu, gabe sitindangingku ma hamu di Jerusalem dohot di sandok Judea dohot di Samaria, sahat ro di ujung ni tano on”. Asa lam tangkas nanaeng dohonon ni Jesus i, naeng mangalehon sada gombaran tu angka siseanna= asa marsitutu mangulahon ulaonna laho mambaritahon Barita Nauli asa pagodanghu manungkun taringot na naeng siulahon ni Ama i mardomu ma i marhite harajaon na bersifat politis; Kristus na marhuaso gabe Raja. Sian ayat 8 on, godang do na so diparrohahon angka penafsir ima taringot tu parjojor ni goar ni angka kota; mamungka sian Jerusalem (angka sisean i manjalo Tondi Parbadia) jala haruar sahat tu humaliang Judea, Samaria jala sahat tu ujung ni portibi on. Ia parjojor ni goar huta i ndada na so adong lapatanna. Ia lapatan ni i laho patuduhon ia mamaritahon Barita Nauli i ndada nibatasan holan tu angka luat na tertentu, alai dibuhai sian ingannta/luatta ganup, jala marujung sahat tudia sangkap ni Debata di hita laho mamaritahonsa. Hata “ujung ni tano on” jotjot do di lapati martudutudu tu Kota Rom na mansai tarbarita ditingki i. Alai molo lam tapamanat lapatan ni “ujung ni tano on” boi do i mandok mambaritahon Barita Nauli ingkon sahat tu sandok portibi on, asa ndada adong be agia ise pe na so manjalo Barita Nauli i. Hata “sitindangi” mansai jotjot do tajah di Buku Ulaon Apostel on. Sitindangi ima sahalak na mamaritahon (paboahon) angka na ni idana dohot na binegena (Ul.Ap.4:19-20). Ganup hata “sitindangi” di Buku Ulaon Apostel dilapati sian Hata Gorik (Marturia), jala marisihon pangantusion “martir” manang “Syahid”. Molo pandok Warren Wiersbe; ia buku Ulaon Apostel on laho mangondolhon assurance (jaminan) haroro ni Jesus na paduahalihon, jala didok nasida do muse; ia hananaek ni Jesus tu Banuaginjang ima bagian na mansai ringkot dibagasan panghobasion-Na, ala molo so mulak Ibana tu AmaNa, ndada boi gohanNa bagabagaNa i laho pasaorhon Tondi Parbadia (Joh.16:5-15). Jala muse Jesus na di Banua Ginjang i gabe Malim Bolon na manangianghon hita (Heb.4 : 14 – 16). Jala Ibana na mangondihon hita tu Ama i jala na manesa angka dodsanta molo tasolosoli angka dosanta (1 Joh.1:9- 2:2)\n3. Ayat 9 – 11; Pandok ni si Wiersbe taringot tu ayat on, ima sada jaminan haroro ni Jesus na paduahalihon na boi sipeopon, ala dibagasan ayat i, adong di dok angka surusuruan i mandok : “....Anggo Jesus i, na tarhinsat sian lambungmuna tu banua ginjang i, na ro do Ibana sogot, songon na niidamuna Ibana laho dompak banua ginjang i” (11b). Ala ni i ganup na porsea tu Jesus na naek tu Banua Ginjang dibagasan rupa na boi idaon ni manisia, ingkon porsea di haroroNa na paduahalihon na marrumangkon pamatang nang rupa na nyata jala na boi di bereng manisia. Ala ni i haroroNa nanidokna paduahalihon i marhite ombun diadopan ni angka jolma (Mat.24:30; 26:64; Pangk.1:7), ndada haroro na sangombas boti (sangkidop mata) di pangantusion ni pigapiga huria ( 1 Kor.15:51-52; 1 Tess.4: 13-18).\n4. Ayat 12-14; Di ayat on dipatorang taringot tu angka sisean i na mangoloi parsuruon ni Guru nasida (ima Jesus), mulak nasida tu Jerusalem sian dolok Jetun, nangkok nasida tu Bilut parginjang (kemungkinan di jabu ni Johanes Markus; Ul.Ap.12:12 ). Disi ma nasida na saroha nunut dibagasan unduk dohot serep ni roha marpungu martangiang huhut managam hasasaor ni Tondi Parbadia. Molo tinaringotan tu na martangiang on, boi dapot hita nasida manongtong martangiang dibagasan haserepon. Mansai ringkot do pangalaho sisongon on tiruonta dibagasan hurianta ganup, ala molo adong parungutunguton dohot parsalisian di roha ni angka dongan na martangiang i, ndada boi nasida martangiang dohot denggan. Martangiang do angka sisean i dibagasan haserepon sahat tu na taralus tangiang nasida i. Dilehon do tingkina asa martangiang.\nv Hananaek ni Tuhan Jesus tu Banuaginjang ima sada puncak ni panangkokhon ni Kristus dibagasan hamuliaon ni Debata. Dipabangkit, dipatimbo, jala laos dipasangap Debata marhite na hundul disiamun ni Debata (Mark.16:19; Heb.1:3-4). Hananaek ni Kristus tu Banuaginjang mamuha dalan jala gabe jaminan tu angka na porsea ia hita pasidohot do dipahehe jala dipatimbo Ibana. On ma na gabe pangkirimon tu angka na porsea, nunga diparade Kristus inganan tu hita na porsea di Ibana. On ma sada kepastian di hita hangoluan na salelengnilelengna. Hananaek ni Kristus tu Banuaginjang laho mangangkat status ni angka na porsea gabe panean di Harajaon ni Debata. Songon panean ni Harajaon ni Debata naeng ma tapatuduhon citra-diri ima imago dei ni Debata songon ruas ni Harajaon NI Debata ala hita do na gabe sitindangi ni Kristus di portibi on.\nv Asa hita saluhtna na gabe sitindangi ni Kristus sai tongtong patuduhon komitmen dohot tanggungjawab laho mambaritahon Barita Nauli i marhite keseriusan, haserepon ni roha, pangoloion jala hasatiaon. Hita ma angka anka ni Debata na tarjou gabe sira dohot panondang di portibi on jala gabe pasupasu tu humaliangta. Amen.\nPosted by Ebenezer Munthe at 22.58


KASIH: acara parmingguon\nPARTONDING ACARA NI PARMINGGUON PATUJOLO NI\nULANG-TAHUN HKBP KERNOLONG KE 92 TAON\nDOHOT ULAON NA BADIA\nI. PANGARADEON DI RUANG KONSISTORI\n1. Jou-jou tu Parsaoran/ Votum-Intoitus-Tangiang\nL : Hamu angka dongan na hinaholongan di bagasan Yesus Kristus Tuhanta. Tarlumobi ma di hamu amanami-inanami, hahaanggi na pinaribot. Parhorasan ma di hamu na saluhutna, sai Tuhan Debata ma na masumasu parsaoranta.\nR : Parhorasan ma tutu nang di hamu Parhalado ni Huria HKBP Kernolong, sai Tuhan Debata ma tutu na manggogoi hamu manghobasi huria ni Tuhan i.\nL : Hamu angka dongan di Minggu sadarion patupaon ni hurianta do “Parpadanan Na Badia” i ma songon patujolo ni Pesata ni Hurianta laho manghalashon dohot manghamauliatehon pandonganion ni Debata naung 91 taon boho HKBP Kernolong di luat Jakarta on.\nR : Mauliate ma tutu hu sombahon hami tu adopanMu ale Debata, jala huparhatopot hami do holan Asi ni rohaM do na hupangasahonhami, I doumbahen boi hami manghalashon naung 91 taon HuriaM HKBP Kernolong on.\nL : Songon hataridaan ni las nirohanta manghamauliateon saluhut pambahenan ni Debata tu HuriaNa HKBP Kernolong on, tapuji ma goarNa na badia i, marhite ende\nR : Marende BE. NO. 3 : 1+3 “ Puji jahowa, ale tondiku” BL. 137\nPuji Jahowa, ale tondingku, Puji Ibana Debatami\nTagan so suda dope bohalhu, naeng pujionku basana i.\nSitompa daging, tondi pe ingkon di puji sasude, haleluya, haleluya\nMartua halak na niondingan ni Debatanta jahowa I, Angka na hot marhaporseaon di Jesus Kristus Tuhanta i. Molo Debata donganmu ndang adong hurang tuamu, haleluya, haleluya.\nL : Mangasahon Goar ni Debata ama dohot goar ni AnakNa Tuhan Jesus Kristus dohot goar ni Tondi Parbadia na manompa langit dohot tano on, tapungka ma parsaoranta. Amen Patimbulongku ma Ho ale Jahowa, ai Ho do mangenet ahu sian godung, jala ndang dipalas Ho roha ni angka musungku mida ahu.\nR : Ale Jahowa nunga dipanangkok Ho tondingku sian banua toru, nunga dipangolu Ho ahu sian angka na manuruki nambor.\nL : Ai Ho do partanobatoangku hian dohot pangondingan, jala ala ni GoarMu sai iringiringonMu jala toguonMu ahu.\nR : Tubagasan tanganMu do hupasahat tondiku nunga ditobus Ho ahu, ale Jahowa, Debata ni hasitongani..\nL : Kristus Jesus do naung gabe hapistaran sian Debata tu hita, gabe hatigoran dohot habadiaon dohot haluaon. Sialani tama do hi manghatindanghon Puji ma Jahowa hamu ale angka na niasianna, jala endehon ma ma barita ni habadianna.. Haleluya.\nR : (mangendehon) Haleluya, haleluya, haleluya.\nL : martangiang ma hita.\nAle Tuhan Debata Amanami na di banua ginjang, mauliate husombahon hami tu adopanMi ala di loas ho hami marlas ni roha di tonga-tonga ni HuriaM HKBP Kernolong, I ma manghalashon naung 91 taon ojak di luat Jakarta on. Songon hataridaan nil as ni rohanami dibagasan Minggu on Patpaon ni HuriaM do Parpadanan Na Badia tu saluhut ruas ni huriam naung tinobusMi sain jorgang ni hamatean. Sai lehon ma TondiM na badia I tu bagasan rohanami asa di bagasan habadiaon hami laho mangulahon hatigoran na pinatupa ni Anakmu Tuhannami . Jala patau ma hami mangulahon lomo ni roham, marhitehite Tuhan Jesus Kristus Tuhannami. Amen\n2 Marende BE. NO. 654 : 1 “ Marpungu sude”\nMarpungu sude mangido tu Tuhanta asi ni rohaNa\nnang lomoNa I, naeng pasohotonNa do\nparungkilon sai ramotanNa do HuriaNa i\n3. PATIK NI DEBATA\nL : Hamu angka dongan Patik ni Debata di hita di Pesta Patujolo ni Ulang tahun ni Hurianta, ima ; Patik Paduahon dohot lapatanna : Ndang jadi ganaonmu jala ndang jadi dumanonmu manang aha na di banua ginjang dohot na di banua tonga on ro din a di bagasan aek na di toru ni tano, ianggo tung gabe sisombaon manang sioloan. Dia do lapatan ni ?\nR :.. On do : ingkon dihabiari ronta Debata jala ingkon holong rohanta di Ibana, asa ndang jadi hita marsomba tu sombaon manang tu ganaganaan, mangido hangoluan sian I, jala ndang jadi oloan begu manang ulpuhan ni hadatuon, jala ndang jadi pos roha di ugasan homitan.\nL : Antong rap mangido gogo ma hita tu adopan ni Tuhan debata laho mangulahon na hombar tu patikNa i.\nS : Ale Tuhan debata sai pargogoi ma hami mangulahon na hombar tu patikMi. Amen.\n4. KOOR Seksi Lansia\n5. Marende BE. No. 686 1-2 “ ramun do au”\nRamun do au di joloMi, gok dosangki urasi au,\nO Jesus biru-biru i, dison do au patau ma au\nNa ro do au tu JoloMi gale do au urupi au,\nO Jesus ala mudarMi dison do au patau ma au\n6. MANOPOTI DOSA DOHOT BAGA-BAGA NI DEBATA\nL: Hamu angka dongan na jongjong do hita nuaeng diadopan ni Debata laho mangokuhon saluhut pardosaonta. Jala taingot ma mandok mauliate tu Debata di namarningot hita di HuriaNa HKBP kernolong on naung 91 tahun jongjong di luat Jakrta on. Siala ni dibagasan serep dohot unduk ni roha, manungkap ma hita tuadopan ni Debata laho manopoti dosanta na godangi. Martangiang ma hita: Ale Tuhan Debata Amanami na di banua ginjang, molo huingot hami do angka dosa dohot pangalaosionnami di saleleng hami mangolu, tung so tarbahen huriaM do marlas ni roha marningot naung 91 taon ojka huriaM di luat on., tung tama situtu do hami rimasanMu. Alai ala asi ni rohaM dohot denggan ni basaM na hupangasahon hami.\nR: (mangendehon) BE.No.683:1 “Di adopanMu Jesus”\nDi adopanMu Jesus lea tutu do diringkon, di baen godang ni dosangkon, di adopanMu Jesus.\nL: Songon angka na pinillitMu hami gabe anakhonMu, jotjot ndang hupataridahon hami ngolu na hombar tu HataM. Sai lomo ni roha dohot pikkirannami do na hupatujolo di ngolunami. Hape jotjot do i maralo tu lomo ni rohaM. Ale Tuhan, sai marpamuati ma roham di hagaleonnami i. Sesa ma saluhut dosanami!\nR: (mangendehon) BE.No.683:2 “Di adopanMu Jesus”\nDi adopanMu Jesus, marsomba au huhut tungki, lao manopoti dosangki di adopanMu Jesus.\nL: Jotjot do angka dongannami ndang huhaholongi hami songon dirinami sandiri. Holan na ringkot di hami do na hupikiri dohot na husarihon hami, tung so ungkap do rohanami jumolo manarihon angka na ringkot di dongannami. Ale Tuhan sai unang paingotingot angka dosa dohot pangalaosionnami i. Asi ma rohaM sesa ma saluhut dosanami.\nR: (mangendehon) BE.No.683:3 “Di adopanMu Jesus”\nDi adopanMu Jesus tarsolsol bagi rohangkon, muba ma au tu jolo on di adopanMu Jesus.\nL: Ale Tuhan, sai asi ma rohaM di hami, angka na mangarsakhon dosanami. Sai sahapi ma tu bagasan rohanami hasesaan ni dosanami i. Lehon ma tu hami TondiM na badia i, asa unang ganggu rohanami di asi ni rohaM, alai asa hot rohanami marhaporseaon laho manggotaphon nasa dosa dohot roha portibi on, asa hupasahat hami dirinami tu Ho, gabe pelean na mangolu jala na badia marhitehite Tuhan Jesus Kristus Tuhannami. Amen.\n(martangiang na holoh; musik BE.No.683 sa-ayat)\nL: Tatangihon ma hata bagabaga ni Debata taringot tu hasesaan ni angka dosanta: Songon on do Hata ni Tuhan Jahowa: Nunga pola hupasisi angka pangalaosim songon ombun, jala songon ombun manorop angka dosam. Sai mulak ma ho tu Ahu, ai Ahu do Sipalua ho. Hasangapon ma di Debata na di ginjang.\nS: Amen. ( hundu)\n7. KOOR SEKSI INA\n8. MARENDE BE. NO. 697 : 1+4 “ Molo Ho do huihuthon”\n1. Molo Ho do huihuthon dame sonang rohangki, sai horas jala martua nasa na hinophopMi.\nReff. Ho tongtong ihuthonongku, Jesus na palua au. Ho sambing do oloanku ala nii martua au.\n4. Marparange na badia ma au diadopanMi, sai patau ma au tiruan, songon pinangidoMi.\nReff. Ho tongtong ihuthononku, Jesus na palua au. Ho sambing do oloanku ala nii martua au.\nL : Hata ni Debata songon Epistel di Minggunta sadarion ima na\nTarsurat ni surat Apostel Paulus tu huria Rom 6 : 18-23, tajaha\nmarsikapsoring: Ai hurajumi angka sitaonon di hasiangan on, hira na so adong do martimbangkon hasangapon sipapataron tu hita sogot.\nR : Ai malungun do nasa na tinompa i paimaimahon tingkina, asa dipapatar angka anak ni Debata.\nL : Ai tu habusukon do dipatunduk na tinompa i; ndada sian lomona, tung binahen ni na patundukkonsa do.\nR : Huhut mangkirim: Paluaonna ma nang na tinompa i sian pangadopan hamagoan, sahat tu haluaon hasangapon na di angka anak ni Debata.\nL : Ai taboto do, sai tong dope rap marhoi jala mambebe nasa na tinompa i.\nR : Angkup ni i, nang hita angka naung manjalo patumonaan ni Tondi i, marhoihoi di bagasan rohanta, paimaimahon haanakon, asa disi marhaluaon pamatangta.\nL : Ido sahatna Martuama na Tumangihon hata ni Debata jala na umpeopsa Amen\n10. Marende No. 188 : 1 +5 “ Jahowa Siparmahan au”\nJahowa siparmahan au, ndang hurang manang aha\nAi nasa jea dipadao do sian dorbianna\nTongon di aben na lomak i, lao\npangoluhon tondingki, dibaen asi rohaNa\nTongtong do denggan ni basaM, jambarhu di ngoluku\nTongon do asi ni rohaM, mangihut di langkangku.\nDung i, dung suda bohalhi sai ingananku jabumi saleleng ni lelengna\n10. MANGHATINDANGHHON HAPORSEAON\nL : Rap dohot dongan sahaporseaon di sandok portibion tahantindanghon ma haporseaontai, rapa ma hita mandok.\nR : Ahu porsea di Debata Jahowa.........\n12. KOOR SEKSI AMA\n13. MARENDE BE. NO. 187 : 1---“Denggan do panaguM”\nDenggan do panoguM ale Jahowa diangka na pinarmahanMi\nTagamon bahenonMu manaroa, so tarbunihon Ho do burjuMi?\nJotjot suhar do pambahenanMi di roha ni na so tumanda Ho\nAlai marhitehite sian i do ro tu hatiuron na tinoguMi\nDialao Ho sude na jungkat roha, na timbo i dipatutoru Ho\nAlai sude na serep i marroha, i do na sai diasiasi Ho\nParhata na gogo di tano on, dihagigihon rohaMi, sude\nNa danggol i ditatap Ho hape naeng urupanMu angka i tongtong.\nO Tuhan, sai pinuji ma goarMu, Ai dipangolu Ho do hami on!\nTandaonnami ma pambahenanMu, dung dipatiur Ho do mata on\nO Debata, lomo do rohaMi manogu hami di na rodop on\nHolong do rohaMi di hami on, naeng sahat tu lambungMu bahenonMu.\n14. Jamita : Johannes 8 : 1-11\nMarende BE.No.435:1.... “Marolopolop tondingki” (294)\nMarolopolop tondingki, ai naung ditobus Jesus i. Hamu sude bege ma i, sai las rohangku mandok i. Sonang ni tingki i, dung jumpang Jesus Tuhanki. TondiNa mangajari au, tarbaen marlas ni roha au. Sonang ni tingki i dung jumpang Jesus Tuhanki.\nDihaol holongNa rohangki, tung na so boi be mago i. MataNa do manatap au pinggolNa tumangihon au. Sonang ni tingki i, dung jumpang Jesus Tuhanki. TondiNa mangajari au, tarbaen marlas ni roha au. Sonang ni tingki i dung jumpang Jesus Tuhanki.\n( organis / pianis )\nTu Jesus sahat ngolungki saleleng ni lelengna i. Rap dohot au endehon ma endengku na imbaru da. Sonang ni tingki i, dung jumpang Jesus Tuhanki. TondiNa mangajari au, tarbaen marlas ni roha au. Sonang ni tingki i dung jumpang Jesus Tuhanki.\nO, rohangki, sai tahan ma, sitobus ho, ihuthon ma. I ma tutu, nang mate ho, tu surgo do ditogu ho. Sonang ni tingki i, dung jumpang Jesus Tuhanki. TondiNa mangajari au, tarbaen marlas ni roha au. Sonang ni tingki i dung jumpang Jesus Tuhanki.\nIV. MARULAON NA BADIA\nMelayani Perjamuan Kudus : Pdt. SPD. Simanungkalit\nPdt. Henry J Manalu\nPetugas anggur / roti : St. Ev. K. Sirait\nSt. Ev. J. Sihombing\nMangatur maju tu jolo : St. P. Sitompul\nMangetong na Marulaon : Casi. R. Pasaribu\nOrganis : Ny.J.Hutagalung/br. Silitonga\nPianis : Ny. Sitompul br. Sinaga\nSong Leader : Sie Musik\nPdt : Nuaeng sahat ma hita tu Ulaon Nabadia, taparade ma roha dohot pingkiranta laho manjalo Parpadanan Nabadia i.\n(martangiang di roha na be;\ndiiringi instrumentalia BE.No. 152 sa-ayat (BL.120)\n02. Marende Huria BE.No.152:1 “Jesus Na Mamorsan” (BL.120)\nJesus na mamorsan dosa ni portibi on pangolu hami. Jesus na mamorsan dosa ni portibi on pangolu hami. Jesus na mamorsan dosa ni portibi on, sai pasonang hami. Amen, Amen, Amen.\n03. Tangiang dohot Panangkasion (Agenda)\n04. Marende Huria BE.No.153:1 “O Jesus naung sineat” (BL.126)\nO Jesus naung sineat, di hau na pinarsilang. RohaM tongtong daulat, nang uju Ho tarhilang. Marutang hosa hami, ditaon Ho dosanami, asi rohaM, o Jesus.\n05. Tona ni Tuhan Jesus laho padirihon Parpadanan Na Badia\n06. Manganhon Parpadanan Na Badia\n( laos di tingki Marulaon Na Badia pasahathon pelean)\nMarende BE.No.155:1-3 “Naung moru do muse sataon” (192)\n1. Tu son ma ho ale tondingku, di na mauas, male ho. Manjalo basa ni Tuhanmu pinaradeNa i di ho. Dilehon Jesus do dagingNa, marhitehite roti on, dilehon dohot do mudarNa, marhitehite anggur on.\n2. Ai nang tongtong pe ganup ari, mudarNa mangurasi au.. Huhut Ibana so mansadi manogu tu lambungNa au. Sai naeng au mangan parpadanan ni Jesus Kristus, Tuhanki. Na padamehon parbadaan, na pasonangkon rohangki.\n3. Asi rohaM di au o Jesus, tumpahi au sadari on. Ai hataMi do hupatulus, manganhon parpadanan on. Antong patiur ma rohangku, marningot denggan ni basaM. I ma na tinaonMi dosangku, binaen ni holong ni rohaM.\nMarende BE.154:1-3 “Sai palinggas ho tondingku” (190)\n1. Sai palinggas ho tondingku, sai tadingkon ma arsakmu. Ro ma ho tu hatorangan, asa dapot hasonangan. Ai tarontang ho saonari, tu haroan na badia, Na manggomgom parluhutan, naeng tu ho do maringanan.\n2. Sai ringkoti ma manomu, na pangolu ho tondingku. Na manuktuk do Ibana, di roham dibaen hataNa. Ungkap pintu ni rohamu, asa bongot ma Rajamu, Dok: Ingani ma rohangku, unang be tadingkononMu.\n3. Sai malungun do rohangku, Ale Jesus di basaMu. Tung na tangis do rohangku, na malungun do mannaMu. Na mauas do tondingku, ale Jesus di mudarMu. Pinangido ni rohangku, hasasaor tu Debatangku.\nMarende BE.No.212:1-3 “Haholongon na badia” (24)\n1. Haholongon na badia sian Tuhan Jesus i. Sai songgopi sai bongoti Roha dohot tondingki.\n2. Las ni roha ni na sonang di banuaginjang i. Sai pasonang sai pasabam sihol na di rohangki.\n3. Hasonangan hadameon na ro sian Jesus i. Sai pahosa au na loja asa bulus rohangki.\nMarende BE.No.449:1-3 “Sai solhot tu silangMi” (300)\n1. Sai solhot tu silangMi, Jesus ingananku. Mual na mabaor disi, i ma pujionku. SilangMi, Tuhanki, i ma pujionku. Paima sogot sahat au, i endehononku.\n2. Lao ma au tu silangMi, i haporusanku. Sai asi ma rohaMi, unang tulak ahu. SilangMi, Tuhanki, i ma pujionku. Paima sogot sahat au, i endehononku.\n3. Domu ma tu silangMi, i ma tioponku. Asa unang lilu au, Ho ihuthononku. SilangMi, Tuhanki, i ma pujionku. Paima sogot sahat au, i endehononku.\nMarende BE.No.182:1-3 “Haholongon na badia” (24)\n1. Tu jolom O Debatangku. Sai use do rohangkon. Sai pasiat tangiangku dohot iluilungkon.\n2. Husolsoli do rohangku, na gok dosa i tongtong. Ai godang ariaringku, na hubahen ambolong.\n3. Sai jotjot do hutadingkon, dalanMi na tigor i. Kristen au, hape hutondong dalan hamagoan i.\n07. Marende Huria SBE.No. 581:1 “Sangap di Jahowa”\nSangap di Jahowa na sun timbul i, balga ni holongNa ndang tarasam i, dilehon AnakNa na sasada i, manobus hita jolma pardosa i. Pujima Debata ale manisia, las roham, las roham somba ma Debata. Dapothon Jahowa na sun timbul i, marhite AnakNa Tuhan Jesus i.\n08. Tangiang Pujipujian (jongjong)\nPdt : Puji ma Tuhan Debata ale tondingku, jala nasa rohangku di bagasan mamuji GoarNa na badia i.\nR : Puji ma Tuhan Debata, ale tondingku, jala unang tung halupahon denggan ni basaNa sudena.\nPdt : Ibana do manesa dosam sudena, jala Ibana pamalum angka sahitmu sudena. Ibana paluahon hosam sian hamagoan, jala dilehon tu ho denggan basa dohot asi ni roha.\nR : Parasiroha jala pardenggan basa do Tuhan Debata, lambat tarrimas jala parasiroha godang.\nPdt : Ndang dibahen tu hita na hombar tu dosanta, jala ndang dibaloshon tu hita na hombar tu hajahatonta.\nR : Songon asi ni roha ni amaama tu anakhonna do asi ni roha ni Tuhan Debata di angka na manghabiari Ibana.\nPdt : Nunga tangkas dipatuduhon Debata holong ni rohana i tu hita di na mate Kristus humophop hita uju pardosa dope hita.\nR : Antong nda lam malua ma hita nuaeng sian rimasNa, dung gabe parpintor hita hinorhon ni mudarNa i.\nPdt : Dibahen i, sai pujion ni pamanganku dohot rohangku dohot nasa pambahenanku do Tuhan Debata olat ni on ro di saleleng ni lelengna. Amen.\nPdt : Pasupasu\nS : (Mangendehon) Amen…Amen…Amen…\nMarende Huria BE.No. 565 ”las rohangku lao mamuji”\n(Masijalangan, tu na disiamunta, di hambirangta, dijolonta dohot na dipudinta)\nLas rohangku lao mamuji Debata parholong i\nSongon bunga na mangerbang dina binsar ari i\nArsak dosa haporsuhon mago di aben asi Mi\nLas ni roha na amnontong lehon di au Tuhanki\nDiposting oleh BETA HITA di 06.24


Wp/bbc/Oseania - Wikimedia Incubator\n< Wp | bbcWp > bbc > Oseania\nPeta geopolitik ni Oseania\nOseania i ma sada luat geografis na tardiri sian Australasia, Melanesia, Mikronesia dohot Polinesia. Tarbolak sian bagian purba dohot pastima ni banua tonga, Oseania marnampunahon 8,525,989 kilometer persegi (3,291,903 mil persegi) do bidangna jala lobi sian 47 juta jolma na tading di si.\nOseania marnapunahon ragam ni ekonomi di ganup nagara na adong di si. I ma sian na maju do ekonomina songon Australia dohot Selandia Baru, na hurang maju do ekonomina songon Kiribati dohot Tuvalu, jala na marnehetnehet songon Palau, Fiji dohot Tonga. Australia do nagara na umbalga jala na gumodang do jolmana di Oseania, dohot Sydney na gabe kota na umbalga jala na gumodang do jolmana di Oseania do pe di Australia.\nLuat ni Oseania\nGambar opat luat na adong di Oseania\nMikronesia, na maringanan di utara garis ekuator nang di pastima ni Garis Waktu Antarabangso, tarmasuk pe Hapuloan Mariana di manabia, Hapuloan Karolina di tongatonga ni Mikronesia, Hapuloan Marshall di pastima dohot pulo-pulo ni Kiribati di anggoni.\nMelanesia, na maringanan di nariti, tarmasuk pe Pulo Papua na gabe pulo paduahon na umbalga di portibi on. Pulo na asing di Melanesia na tarbolak sian utara tu dangsina i ma Hapuloan Bismarck, Hapuloan Solomon (Arsipelago), Hapuloan Santa Cruz, Vanuatu, Fiji dohot Kaledonia Baru.\nPolinesia, i ma tarbolak sian Hawaii di utara tu Selandia Baru di dangsina, luat ni an tardiri sian Tuvalu, Tokelau, Samoa, Tonga dohot Hapuloan Kermadec di pastima, Hapuloan Cook, Hapuloan Masarakat, Hapuloan Austral di tongatonga ni Polinesia jala Hapuloan Marquesas, Tuamotu, Hapuloan Mangareva dohot Pulo Paska di purba.\nAnggo Australasia i ma tardiri sian Australia dohot Selandia Baru.\nRetrieved from "https://incubator.wikimedia.org/w/index.php?title=Wp/bbc/Oseania&oldid=4782956"\nThis page was last edited on 21 May 2020, at 10:42.


Jamita Evangelium Minggu I Dung Trinitatis: “Unang mangaleai Tondi Porbadia” (Markus 3: 20-35)\nSabtu, 05 Juni 2021 08:02 WIB\nEdward Tigor Siahaan\nPinatolhas ni Pdt Dr. Robinson Butarbutar, Ephorus HKBP\nHamu angka Dongan sisean ni Jesus Kristus hinaholongongan,\nMolo tajaha Evangelium Markus 3 on sian bona sahat tu ujung taida ma tangkas na adong lima hamamasamarnida pambahenan ni Jesus, tarlumobi ulaonna pamalum torop angka na marsahit dohot marparniahapan na porsuk naung ro mandapothon ibana, ndang holan di sada parguruan, alai dohot do di tungkan tao naung ro sian luat Galilea, Judea, Idumea dohot ipar ni Jordan ro di na humaliang Tirus dohot Sidon (ayat 1, 7-8) ingangan haroro ni angka natorop na marsahit dohot pinamalumNa.\nNa parjoloi ma pambahenanni angka tondi na hodar (Gorik: ta pneumata akatharta) di sada ingangan tungkan topi ni tao i, i ma manomba Jesus huhut mandok na “Anak ni Debata do Jesus’ (ay 11).\nNa paduahon i ma panjouon ni Jesus di sada dolok tu sampulu dua siseanNa na naeng suruanNa marjamita dohot pabalihon angka sibolis (Gorik: ta daimonian, ay 15).\nNa patoluhon i ma haroro ni sisolhot ni Jesustu sada jabu (Gorik: oikos) naung binongotan ni Jesus (ay 20) laho mangalap Jesus ai didok nasida na rintik do Jesus (ay 21).\nNapaopathon, hata ni Sibotosurat naung ro sian Jerusalem mandapothon Jesus naung tuk pamalum bahat na marsahit i, mandok na ‘Sibolison( marnampunahon Belzebul) do Jesus jala induk ni sibolis (Gorik: archonti ton daimonion) do dipangasahon Jesus pabalihon angka sibolis (Gorik: daimonian, ay 30). Dialo Jesus do hasalaan ni pandohan nasida I (ay 22-30).\nNapalimahon, hata ni Jesus tu natorop na hundul humaliang Ibana di jabu i taringot tui se do angka anggi, iboto, dainang ni Jesus, i ma angka na hundul di humaliangNa i na mangulahon lomo n iroha ni Debata (Gorik: thelema tou theou, ayat 35).\nSian naopat na parjolo i taida na marasing sian angka tondi na hodarna tuk mananda huaso ni Jesus naung pamalum bahat situtu angka na marsahahit, jala siala ni i dohot manomba (Gorik: prosepipton) Jesus, jala huasoNa pabali angka sibolis (Gorik: daimonian) dipasahat tu siseanNa, ianggo angka siboto surat na ro sian Jerusalem baliksa mandok na sibolison, manang marnampunahon sibolis ia Jesus i. Ndang holan i. Alaipola mandok induk ni sibolis (Gorik: archonta ton daimonion) do pinangasahon ni Jesus pabali sibolis. Gari angka tondi na hodar manomba Jesus, hape angka siboto surat (Gorik: Grammaeteus) mandok dua dosa manang hajahaton, i ma mandok sibolison Jesus dohot mangasahon induk ni sibolis dipabali Jesus angka tondi na hodar. On ma na digoari Tuhanta Jesus na ro sian banua ginjang i dos ana mangaleai (Gorik: blasphemeo) Tondi Porbadia. Dosa na songon on do na so tarsesa ro di salelengna (ayat 28-29).\nAla ni i do gabe topik ni jamitanta na mangihut on: “Unang mangaleai tondi porbadia.” I ma mandok na maralo tu hasintongan taringot tu hadirion nang ulaon ni Jesus pabali sibolis. Diboto angka siboto surat i do na so sibolison Jesus, alai pabali sibolis do diula. Alai sibolison didoknasida ia Jesus i. Anak ni Debata na marhuaso do Jesus mangihuthon angka tondi na hodar, alai di bagasan huaso ni induk ni angka sibolis do didoknasida Jesus pabali sibolis. Boi do halak jala bebas do halak ndang manghaporseai, gabe sisean ni, jala mangihuthon nang manomba Jesus Kristus Anak ni Debata i. Alai mangaleai (Gorik: Blasphemeo; Inggris: Blasphemy) Ibana, i ma mandok na maralo tu hasintongan taringot tu ise Jesus dohot songon dia Ibana pabali tondi na hodar. Hata blasphemeo i ma hata na so marojahan, na so sintong dohot na nionjar ni sogo ni roha nang roha parmusuon pinatolhas ni sasahalak taringot tu sasahalak na asing, i ma pinatolhas ni angka siboto surat taringot Jesus, Anak ni Debata, hape didok sibolison, na mangula marojahan tu huaso ni Debata, alai didok mangasahon induk ni sibolis. Manang ise na patupa na dosa di partingkianta nuaeng maradophon Jesus Kristus Anak ni Debata i, dipajamot ma dirina, sotung masuk ibana tu sada ulaon dos ana so tarsesa ro di saleleng ni lelengna. Molo ndang porsea di Jesus, ndang pola beha i tu dirim. Alai dosa do jala dos ana mian manongtong do mandok na so sintong taringot tu hadirion dohot huason ni Jesus Kristus i. Ai dosa mardophon Tondi Porbadia na umboto na sintong, na manindangi di hasintongan jala na mangalo na so sintong.\nAla ni i, dijouhon jamita on do tu ganup hita, na porsea di Jesus Kristus dohot na so porsea di Ibana asa unang mangaleai Tondi Porbadia marhite na mangaleai Jesus Kristus, ai dosa na so tarsesa saleleng ni lelengna do i.\nSian i, dijouhon do tong tu hita ganup na mangihuthon Jesus asa pasiding hata maradophon angka donganta jolma na mandok na so sintong taringot tu nasida nionjar ni sogo ni rohanta, parmusuon dompak nasida asa unang porsea halak di hadirion, haporseaon, nang ulaon nasida. Mansai ringkot do taoloi sosososo on tarlumobi dipartingkian nuaeng na digohi ujaran kebencian, pandohan na diojahi sogo n iroha maradophon halak na asing, haporseaon na asing, ugamo na asing. Ndang ala na so tangkas diboto ia hata siala ujaran kebencian i, alai dionjar sogo n iroha do. Molo tapatupa i boi hita gabe diboan tu uhum, jala manaon uhum siala ni i. Jumamot ma hita di ariari na ro on. Tarlumobi, mandok na so sintong marojahan tu sogo ni roha maradophon haporseaon dohot ugamo ni na asing ma na taula. Tarlumobi ma di partingkian internetisasi segala sesuatu, na manimpan gomos manang aha pe hata na tapatolhas, na tahatahon dohot nasurathon.Unang taoloi tarunjun mandok na so sintong taringot tu na asing.\nBaliksa ma na taula, i ma pasiding hata nang pambahenan na mamboan hita tu dosa na so tarsesa maradophon Tondi Porbadia. Molo tung ingkon tadok manang tasurathon hata taringot tu na asing, marojahan tu hasintongan dohot nionjar ni holong maradophon angka donganta jolma ma hatanta i. Molo maralo do i tu hasintongan tinuturan ni Tondi Porbadia i, tapasiding ma i, asa unang gabe mardosa hita maradophon Tondi Porbadia. Molo ndang taleai Tondi Porbadia nunga taula lomo ni roha ni Debata. Marhite i do tapatuduhon na sisolhot ni Jesus hita (ay 31-35). Amen.


Godang nuaeng dakdanak di hita Halak Batak, ai so diboto be marhata Batak.\nTarlobi ma dakdanak natubu di kota, dang diboto bona pasogitna.\nUnang ma hita lupa sian dia haroronta, taingot ma bona ni pinasanta.\nTarlobi ma adatta, i ma adat Batak, ingkon do parsiajaranta.\nHamu angka dongan, na tinggal di kota, janganlah malu jadi Orang Batak.\nHamu ale dongan, si dongan mangodang, unang maila hita marhata batak.


Tangiang Gossap – Amani Partogi\n← Sibolis na padamehon\n15 Negara Pembuat Film Porno Terbanyak… →\nPosted on 6 Januari, 2010 by Hendry Lumban Gaol\nIse mandok na mura-mura martangiang i?. Molo ni ingot najolo, nunga bajar-bajar / remaja iba, alai anggo tangiang holan tangiang si opat hata i do tangiang mangan. Sahat tu saonari, olo do sipata tangiang on nidokkon asa humatop. ” Ale Tuhan Pasupasuma sipanganonon, amen”. Lima hata dohot amen-na. Ia so i, ” met-met au on” ujungna marmetmet ma torus.\nSongoni nang amaniGokholong. Ra, dang sangka roha ni donganna sa punguan ama, naso hea dope ibana mambaen tangiang di jolo ni loloan natorop. Pamotoan ni halak, molo nga masuk tu punguan ama, manang na bohape dah, nda nga haparbaga mambaen tangiang?.\nDi gorahon si baen acara ma asa ibana martangiang, ima tangiang pangondianon. Diranap tu siamun, tuhambirang, ba sude donganna unduk, hohom. Ia didok, unang ma au, songon na bakkol rohana mandoksa. Dang dialusi, sip. Mardalan ma ulaon i, sian na marende pamuhai sahat rodi na marjamita.\nDipatupa punguan ama do ulaon martabbaru hatiha i. Jala marpungu do sude punguan parende koor ama dohot ripena di jabu ni katua, ima amanTure.\nTikki marjamita dope amanta pandita, nunga sai busisaon amaniGokholong di hundulanna. Marhite partording ni ulaon, sippul jamita annon, marende saayat dungi martangiang ma, ima tangiang pangondianon. Manetek ma hodokna, bolon-bolon, alai dang alani mohop ni ari. Alani tangiang on do.\nDitobbis ma nanget amanSumurung.\n“Lae, hamu ma jo gattikku bah, batuhon au”\n“Hamuma, apala hamu nakkinon didok katua i, ” ninna, tong marhusip nasida nadua di sugut-sugut i.\n“Nga pailahon on”\n“So huboto martangiang, olo mate ditonga dalan innon tangiang i, suttol”. Di ingot ibana, hea martangiang di loloan na torop. Holan didok amen, mekkel jolma i mambege tangiang i. Mandok “ale Tuhan …..”, didok ibana “Ale, tulang….” Dungi muse hea didok” Ale tuhan, ramoti hamu, naeng mulak hami tu hitaan…..” ninna. Tikki lao ibana mangebati pamilina tu Jakarta.\n“Hamu nian, geok nai..” ninna amanSumurung.\n“Olo, lae, pangidoanhu, unang paila hamu au”\n“Bah,..nga gabe tu roha, situtu do…?”\n“Toe ma molo buti, alai marupa do na loja dah..”\n“Eh..lae on nian”\n“Olo, dia ma gossapan i”\n“Bah, ai basa gabe tusi??”\n“Ba unang, molo dang olo hamu, ba baen hamu ma tangiang i, dang na mamaksa au” ninna huhut serom otik, sipata dibereng tu amanta Pandita na marjamita i.\nNaeng-naeng sidung nama jamita on, dibege ma dijahahon amanta pandita, ima panimpuli ni jamita, ba tamba ma hodok ni amaniGokholong. Maup!, narohana. Dibereng tusiamun, ba nunga martangiang pamuhai, nakkinon, dang toho be molo amaniMarolop muse mambaen tangiang on, ai ibana do tangiang pamuhai. Holan amaniSumurung nama na boi.\n“Boha do lae, tangiang nama dah..”\n“Olo, situtu do on, diama gossapan i”\nAi nunga ubborat namartangiang sian arga ni gossapan i, gabe dang tarjuasa be ujungna didadap amaniGokholong ma sakku ni jasna. “Tolupulu nama lae, boha do i?”\n“Unang jo gait lae, eah…nga amen neh” ninna amaniGokholong, ala dibege hata amen didok pandita. Jala ditorushon panditai tangiang songon paonimpuli ni jamita i.\n“Hamuma dah, molo dang adong gossapan i, ba baen hamuma tangiang i”\n“Dang boi marsiurupan be hape” ninna amaniGokholong, huhut dilean gossapan i.\n“Dang sipaulak dah” ninna amanSumurung.\nDijouhon protokolma sian jolo.\n“Tangiang pangondianon sian sahalak anggota”\nBa, sude do attong mamereng tu amaniGokholong, jala mangarade lao martangiang, diloppit be tanganna.\nTor jonjong ma amanSumurung, didok ma “Martangiang ma hita, ale amanami…….” longang jala sukkun-sukkun dongan ama, ai boasa dang amaniGokholong sibaen tangiang. Alai, ala nunga dihojor amanSumurung na martangiang i, ba dang adong na manukkun be. Dibagas rohana be ma disukkun.\n“…..Amanami, Debata nami, hurang malo do hami mangido doppak ho, akkup ni i, ajari hami. Ajari hami martangiang, mangido, nang mamuji goarmu marhite tangiang nami. Molo tung pe adong na hurang malo martangiang, suru ma tondi porbadia mi tu ganup hami, lao mangajari hami……..dst, amen”\nHolan dibege amanGokholong isi ni tangiang i, tartoppuk addora ma ibana. “Bah, na tu au nama tangiang on, ai ikkon marhite tangiang do pailaon ni bayon au?, nga binayar gossap, hape tong pailahon” ninna di bags rohana.\nDukkon didok amaniSumurng amen, bah pittor toppu ma didok amaniGokholong. “Botul-botul do na pailahon ho bah, nga binayar gossap hape ikkon tiktikkononmu tu jolma torop naso binoto martangiang”.\n“Bah, ai tangiang tu Debata do i, datung tu ho, anungi manangiakkon akka na asing muse”\n“Olo ma, paulak i hepeng i, nga maila iba” ninna\nUjung na gabe habotoan ma tu dongan ama na asing, na binayar gossap do tangiang i. Adong ma dongan na asing mandok “Toe ma lae, paulak dua pulu ribu, tolu pulu ma tangiang mi..” huhut mekkel nasida. Alai anggo amaniGokholong, dang boi mekkel be.\nPos ini dipublikasikan di TORSA dan tag Koor Ama, tangiang. Tandai permalink.


Pdt. Remanto Tumanggor,STh.M.Div 081361199159: JAMITA MINGGU, 19 AGUSTUS 2012\nJAMITA MINGGU, 19 AGUSTUS 2012\nBAHAN SERMON JAMITA TU MINGGU; 19 AGUSTUS 2012\nIa unok (inti) ni buku Poda i ma mangondolhon taringot tu prinsip moral dohot prinsip etika. Hatandian/keunikan ni buku on gumodang do isina marumanghon ajaran na dipaandar marhite hata perbandingan (memperlihatkan kontrasnya). Isarana Poda 10; 11; 12; 13; 14; 15, hira ganup ayat do dipangke hata "alai/tetapi, khususna Poda bindu 15". Molo tarisihi jala tasagi, adong dua bagian buku Poda on, bagian parjolo i ma sian bindu 1 sahat tu bindu 9, namanaringoti prinsip moral, impolana dibagian on i ma taringot tu “na denggan” (kebaikan), asing ni i ma hata-hata-hikmat, didikan, pengertian, kebenaran, keadilan, kejujuran, pengetahuan, kebijaksanaan, ilmu, pertimbangan-pertimbangan-tetapi khususnya hikmat. Alai kata kunci na i ma Poda 1:7. Bagian na paduahon i ma sian Poda 10:1-22:16, bagian on nungga mansai bidang na hinanghamna, isana dipaandar parasingan ni hapistaran dohot haotoon, alai ndanda parasingan hapistaran dohot haotoon(kebodohan akal budi manusia), alai pertentangan antara hikmat (kebijaksanaan) moral dohot dosa.\n1. Mansai arga situtu do hapistaran i di jolma-hikmat,khokhma,sophia:kebajikan intelektual, kecakapan,pengertian (Ul Ap 6:3; Ep 1:8-9;Kol 1:9; Yak 1:5:3:13-17;Kol 4:5), jala parbuena be mansai uli jala denggan, marguna do i gabe “siparorot” tu jolma i. Molo didok di turpuk on “sipitupitu” pandohan i namarlapatan ia hapistaran i songon tanda ni ngolu na singhop, lapatanna hapistaran i boi gabe bohal napasingkophon ngolunta, ala marhite hapistaran ni gabe boi jumpang ngolu na marlasniroha, namaroloolop, sonang pangkilaan atik pe godang angka hamaolon.\n2. Halak na bisuk i ma halak na rade mangoloi panjouon ni Tuhan i, diturpuk on didok halak na pistar i ma halak naparsidohot di pesta nabalga na pinarade ni Tuhan i. Mansai uli do harajaon ni Tuhan i, baritanauli i do ojahan di lasniroha i. Molo ditaringoti diturpuk taringot tu sipanganon (roti) dohot siinumon (anggur) sasintongna martudutudu tu Tuhan Jesus do i, Ibana do na mangalehon diriNa, gabe dalan pardamean (renconsialiator). Ido umbahen molo marulaon nabadia tahaporseaon doi songon pesta rekonsiliasi dohot lasniroha ala ni panobusion dohot panghophopon ni Tuhan ni, jala gombaran do i di angka naporsea na jinou ni Debata rap mangan dohot Debata di habangsa hamuliaon i sogot. Dipangantusion na asing didok do ia Anggur, i ma symbol semangat, hagogoon,dohot lasniroha.\n3. Diontang Debata do saluhut jolma laho tu ulaon lasniroha i, laho manjalo pasupasu dohot asinirohaNa, jala disuru do angka “naposoNa” laho mangontang saluhut jolma (Luk 14:23). Dison idaonta ma tugas dohot tanggungjawab ni angka naposo ni Debata laho pabotohon asiniroha dohot pangaramotion ni Debata tu saluhut natinompa.\n4. Dijouhon do tu hita asa mamparsaulihon bohal partondion i ma hata ni Debata. Ala ni ringkot ma manadingkon angka bangko/sikap: neang ni roha: angka haotoon, manandingkon dalan na mamboan tu hamatean, alai boha do asa hehe dibagasan ngolu ni Kristus (Ef 5:14), marhite mangolu di bagasan hapantason: Hidup dalam norma-norma Kristiani.\n5. Adong do tantangan di angka na mangulahon hatigoran, pangajarion: alai prinsipna boha do pangajarion i asa mamboan jolma tu hamubaon. Molo didok “pangarehe” diturpuk on i ma gambaran ni halak mangulahon dosa (1:22; 3:34), alai ndang na mandok ndang ringkot pe poda tu angka na mangulahon dosa, alai na pasti sai godang do tantangan di angka na mangulahon hatigoran. Ringkot ma marbisuk laho paingothon angka jolma na jungkat (Mat 7:6), ringkot do pangkeon partingkian (moment) laho paingothon halak lumobi angka na marroha asa lam tang jala polin ibana. Dison ma tarida ia tujuan ni hata ni Debata i ma laho paingothon (koreksi), laho mamodai (mendidik) angka jolma asa mangolu dibagasan hasintongan jala manghangoluhon hasintongan i.\n1. Ojahan ni hapistaran, i ma biar mida Jahowa, jala sian Ibana do i (Poda 1:7). Parbuena I ma manghangoluhon hata ni Debata, ala ni adong ma tanggungjawabta laho mangajarhon hata ni Debata. Boha do asa Huria (gareja) gabe dalan laho mangalehon hapistaran sian Tuhan ni, huria gabe inganan laho mangontang saluhut angka naporsea laho mamuji dohot pasangaphon Debata. Disosohon ma marhite turpukon hinaringkot ni mangeahi hapistaran ni. Didok do “Tadingkon hamu ma angka na neang roha, asa mangolu hamu, jala ihutihut hamu ma dalan hapantason (Poda 9:6)\n2. Topik ni Mingguta I ma: Dalan Hapantason Mamboan tu Hangoluan. Hapantason i ma halak namarroha:berakal budi, arif, berbudi luhur. Gabe dohononta ma halak napantasmarohha do na boi “sukses” na umboto na denggan dohot na roa, na umboto mangulahon na denggan, jala pasidinghon ngoluna sian ragam ni angka dosa na maboan tu hamatean. Halak na “pistar” i ma halak na pantas marroha, adong di ibana kecerdasan spiritual, emosional, intelektual. Alai tajamothon ma dirinta unang ala ni mangeahi hapistaran na di portibion (S1-S3, IPTEK) gabe lupa hita mangeahi habisuhon na sian Debata, gabe so mian be hata ni Debata di ngolunta. Taingot ma “Di bagasan Hata i do hangoluan; laos hangoluan i do Panondang ni hajolmaon (Yoh 1:4)\nThema : Mangeahi Habisuhon Na Sian Debata\nDipaingot Apostel Paulus do Huria Epesus marhite turpuk on asa patuduhon ngolu na ginohan ni tondi Parbadia marhite. Marhite turpuk on idaonta ma pokok-poko pikiran nagabe sipahusohusoron tu jamita:\n1. Halak na porsea I ma halak na manat marpangalaho. Ngolu na manat marpangalaho I ma ngolu na marojahan marhite bisuk na sian Debata, naumboto lomo ni roha ni Debata. Prinsipna, parjolo: tongtong manangkasi parulaonna(adong ma evaluasi, dohot koreksi), boha do hita mamereng masa lalu, masa kini dan masa yang akan datang, ala ni ma ringkot prinsip na paduahon: diparhaseang tingki (kairos:kesempatan,moment), lapatanna boha do hita mamangke “peluang dohot kesempatan” na ni lehon ni Debata marhite namangulahon ulaon na denggan. Aha do makna/lapatan ni waktu di hita? Godang do jolma mambahen “waktu/partingkian” holan na mangalului hepeng “time is money”, adong holan sibuk marmeam, mangahata dongan, ndang adong be tingkina dohot keluarga, ndang adong be tingkina laho mamodai ianakkonna. Jala mago do tingki ni jolma laho padengganhon kualitas ni pendidikanna, ekonomina, jala na paling mengerikan I ma ndang adong tingki ni jolma be laho martangiang, marminggu, partangiangan, songon dalan lahon membangun komunikasi tu Debata dohot membangun relasi tu angka donganna sahaporseaon. Hombar tusi ma dipaingot hita tu prinsip na patoluhon: unang maoto, lapatanna unang didatdati mangulahon angka hasomalan na so denggan, angka dosa. Molo didok naoto, ima halak na so memiliki kecerdasan (Luk 12:20;Rom 1:2), halak na oto I ma halak na manoisi hapitaran dohot pangajaran (Poda 1:7), I ma halak na so porsea jala pangarehe (Psalmen 14:1, Poda 1:22). Alai marhite turpuk on diarahon do hita asa gabe jolma na marbisuk jala maroha, manangkasi dia do lomoniroha ni Tuhan i (Kecerdasan spiritual).\n2. Halak na porsea I ma halak na digohi Tondi Porbadia. Hataridaan ni ngoluna I ma: padaohon dirina sian “mabuk anggur”. Molo halak naung mabuk pasti do ndang sehat be pingkiranna, hatana pe nungga olo ramun, jala boi do ndang terkendali be parulaonna, laos godang do tabege di kode tuak jola marsoali sahat tu na marpada dohot mamunu ala ni naung mabuk. Dipartingkian nuaeng godang do angka na mambahen hita “mabuk anggur” na manegai pingkiranta (merusak akal sehat), na manegai ulaonta, namanegai rumah tanggta, na manegai hadirionta, na manegai parsaoranta, isara ni: Narkoba, Hedonisme, konsumerisme,Alkoholisme, pangontak ni IPTEK, dna, sasintongna ndang adong kebahagiaan na sehat sian i.\n3. Hataridaan ni halak na porsea jala digohi tondi Parbadia I ma: Marlasniroah dohot mandok mauliate. Di Padan na robi ojahan lasniroah dohot mandok mauliate tu Debata, i ma ala haluaon naung dipatupa Debata tu bangsoNa (3 Musa 7:12-13). Alai anggo ojahan lasniroha nuaeng i ma ala naung dipalua hita marhite Tuhan Jesus Kristus. Ala ni tarida ma lasniroha ni angka na porsea i marhite marende dohot mamuji Debata, dohot manontong mandok mauliate (1 Tess 5:18), lapatanna ndang adong batas waktuna, ndang holan ala las rohanta tadok mauliate tu Tuhan i, ndang holan ala dapotan pasupasu, isara na lulus ujian, masuk perguruan tinggi, dapotan parkarejoan, malua sian parmaraan, malum sian parsahiton, marhasil angka na niula, dna. Halak naumboto jala manghangoluhon roha na mandok mauliate tu Debata diganup partingkian, arsak manang lasniroha i do hataridaan ni jolma na porsea.\nDiposting oleh Remanto Tumanggor di 14.36


PSALMEN 23:1b-6 - Official Site Of Huria Kristen Indonesia\nPsalmen 23 on, ima ende haposan ni si Daud, na tubu sian las ni roha, na pinarbuehon ni tangiang maradophon Debata. Haposan na tubu marnida hadirion dohot nasa pambahenan ni Jahowa tu angka na porsea. Tarida do i di turpuk on, dibagasan dua bagian bolon : (1). Jahowa songon siparmahan (1-4), (2). Jahowa songon suhut na paturehon dohot paradehon na ringkot ditamuena (5-6).\nSi Daud andorang so dipabangkit gabe raja paduahon di Israel, parmahan biru-biru, hambing, dorbia do ulaonna. Parmahan na gok tanggung jawab na pinasahat ni amana si Isai.\nAlani tung tangkas do diboto si Daud tanggungjawab ni sahalak parmahan tu napinarmahanna, songon panindangion ni si Daud tu raja Saul (1 Samueel 17:34-37)\nNdang holan sian sudut tanggungjawab ni sahalak parmahan tu pinarmahanna pangantusion ni si Daud ulaon ni Debata tu bagasan ngoluna, alai nang sian sudut budaya dohot patik partamueon naung ni ulahon ni angka ompuna, tung tangkas do di auhon si Daud ulaon ni Debata dibagasan ngoluna, keluargana, nang dingolu ni angka naporsea di Jahowa (Patudos: 1 Musa 18:1-8. 1 Musa 19:1-9)\nAlani dua bagian bolon psalmen 23, patuduhon ulaon dohot hadirion ni Jahowa ni ngoluni angka naporsea: 1. Jahowa na tarida songon siparmahan (ayat 1-4) 2. Jahowa na taridasongon suhut napaturehon dohot paradehon na ringkot di tamue na (ayat 5-6)\nJahowa na tarida songon siparmahan\nAy 1. Nunga mamungka sian si Jakob ditanda ibana hadirion ni Debata songon siparmahan (1 Musa 48:15) dungi dipasupasu si Israel ma si Josep, ninna ma: Debata na ni habiaran ni angka daompung si Abraham dohot si Isak, angka namarparange di jolona, Debata siparmahan ahu saleleng ahu adong rasirasa sadarion. Joujou ni parpsalmen i patuduhon panindangionna paboa Jahowa i siparmahan ahu, alani do porsea do ibana, nunga diboto siparmahan i/ Jahowa na ringkot di ngolun alani do umbahen didok “ndang tagamon hurangan ahu”, nunga adong namanarihon di ngoluna.\nAy 2-4 on tung lam dipaandar/dipatangkas ulaon na sinarihon ni parmahan i/Jahowa:\nDipatongon do ahu tujampalan angka na lomak (ay. 2a)\nDipalestina terbatas do panjampalan i, dibaehn i ingkon tangkas ditanda jala ditogutogu siparmahan i napinarmahanna i sian sada inganan tu inganan na asing, gabe napinarmahan i cukup disipanganon.\nDitogutogu do ahu di lambung aek hasonangan (ay.2b)\nDohot do panginuman ingkon disarihon siparmahan i asa unang mauas birubiruna i. di logo ni ari (musim panas) mansai mohop do angka dolok, songon i dibagasan liang na bolon huhut na mansai jorbut angka inganan i maradophon binatang na riar/binatang buas. Pandohan “Jampalan na lomak dohot aek hangoluan” martudutudu tu hangoluan i sandiri. Dilehon Jahowa hangoluan tu na pinarmahan i.\nDipasabam do rohangku (Ay.3a)\nTumangkas lapatanna paboa dipasuang Ibana muse hagogoon ni ngolungku, mulak margogo muse, dilehon ngolu na imbaru diperbatasan ni halojaon dohot hamatean.\nDitogu do au di dalan hatigoran ala ni goar na i (ay. 3b)\nDalan hatigoran i ma dalan haluaon na adong tujuanna jala na sadalan tua aturan ni Debata siala hatigoran ni lomo ni rohaNa. Dalan hatigoran i ndang dalan sipanogunogu na asing, ndang dalan panigoran/pamotongan, alai dalan ni Debata sandiri dalan parsaoran/padan ni Debata dohot bagabagaNa tu birubiruna i. marhite goar na i tangkas adong pardomuan/dalan komunikasi (Patudos tu Psalm 31:4)\nDidongani do ahu (ay.4a)\nNdang adong habiaran manang aha pe molo didongani Debata hita. Sai jotjot do dapot hita di Padan na Robi nang di Padan Naimbaru pe pandohan “Unang mabiar hudongani pe ho”. Pandohan pola 365 (baca tulisan Sekretaris Jendral HKI di Almanak tahun 2016/1 x/hari)tangkas hatana patoguhon roha marondolan tu pos ni roha di halak na mandok i. songon i do dison dibagasan panindangion i ulaon hatuaon,haluaon,partahanan,hamonangan maralohon biar ni roha. Di ayat on tarida pangkataion ni parpesalmeni jalo langsung dohot Debata, pola didok “Ai Ho do mandongani ahu tungkotmu dohot batahim mangapuli ahu”. Di haroro ni Debata mandongani par psalmen dohot angka naporsea, ndang namandok gabe ndang ro parungkilon manang hasusaan, alai nang pe mardalan di tongatonga ni hasusaan, jea manang parmaraan manang haporsuhon gabe dipadao do biar ni roha i, songoni do nang dilinggoman ni hatamean. (Patudos tu 2 Korint 4:7-9)\nTungkotmu dohot batahim mangapuli ahu (ay 4b)\nGanup parmahan dipalestina sai mangusung tungkot dohot batahi laho marmahani. Ganjang ni tungkot i hira-hira 60 cm, napinatu[a sian ragam ni hau jati jala diujung na dibalut dohot angka bosi na tajom asa boi songon sinjata na tajom laho mangalo angka bitanga buas (1 Sam 17:35). Sai disangkothon doi tu hohos na manang ditiop di tangan na. Batahi ganjang na 5-6 kaki napinatupa somalna sian dangka ni hau zetun. Somal na adong dangka na diujungna. Dipangkeon laho mangurupi angka birubiru nangkok sian sada inganan tu inganan na tumimbo, songoni laho pasisihon angka birubiru na marbadai manang na lilu sian punguan i. tungkot dohot batahi songon sada gombaran do dipatorang dison paboa Debata do namarhuaso mangaramoti parpsalmen on/ huria i maradophon angka musuna, jala ibana do namanogunogu asa unang lilu, marsitombisan dipunguan ni birubiru/huria i, alai asa diganup dalan na tigor i mangolu. Molo tung didok tungkotmu dohot batahim mangapuli ahu napabotohon mardalan do pinsang-pinsang ni Debata, alai dang tung tu jea ujungna, alai sada apul-apul do muse manang daon ni sahit, manang paulakhon angka na lilu tu dalan na tigor/dalan hangoluan.\nJahowa na tarida songon suhut naparadehon na ringkot ni tamuena.\nMarganti do gombaran na adong dison, ndang be ditaringoti ulaon ni siparmahan i, alai tu ulaon partamueon nama. Ndang be ditaringoti jampalan na lomak manang aek hasonangan,alai ditaringoti bagas ni Jahowa.bagas joro, disi do Ibana songon suhut na manjalo tamuena. Ndang pola digombarhon dison pangalaho partamueon hatopan, ala sada bagian do, ima partamueon di tingki na mangandi meja dohot di haroro ni tamue. Nang ulon dijabu pe tangkas do ulon ni Jahowa na mngkobasi par psalmen, dohot angka na porse napasahathon bagas na gabe bagas parmeaman ni Jahowa.\nHo do paradehon meja (sipanganon/angka naringkot) di jolongku\nDiparade Jahowa do sipanganon tu tamue nai, pangalaho on patandahon sada jaminan dibagasan patik partamueon di halak Israel paboa angka tamue ndang boi dipalea, diganggu, alai ingkon dipasangap, jala ndang boi halak manang musuna manggunturi tamue naro tu sada bagas/huta. (bereng 1 Musa 18:1-8; 1 Musa 24:28-32; 1 Musa 19:1-18; Panguhum 19:16-24) ido dalan na nadang tarbahen musunai manggosa-gosa par psalmen i siala pangaramotion ni Jahowa dibagasan parsaoran marsipanganon i. nang dipadan na robi nunga dapot hita meja sipanganon i (1 Samuel 20:5; 1 raja-raja 13:20)\nSuksuk do panginumanku\nNdang holan na paradehon meja dohot sipanganon dipatorang, alai dohot do diparade si inumon anggur tu tamue (psalmen 16:50). Dibagasan pandohan tubu do nang pangantusion taringot tu “Panginuman Hatuaon” napinarade ni Debata (Psalmen 116:13). Suhar-suhar ni panginuman hatuaon i, ima “panginuman hamuruhon/ harimason” (Jesaya 51,17,22). Tagamon do panginuman na dua on dipangke dimulanai ditongatonga ni halak Israel laho marsumpa manang na tigorpangalaho ni sasahalak manang ndang, jadi ingkon inumoonna ma panginuman sian aek napaet napinature ni malim. Molo marsala ibana gabe hona toru ni Debata ma ibana, na laos songon uhuman ni Debata, alai molo so marsala ibana gabe lias ma ibana sian toru-toru/bura-burai, boi ma ibana muse marhangoluan (4 Musa 5:11-31). Alai anggo di turpukta on tarida ndang be di igil manang dituntut Jahowa tuhas-tuhas tu par psalmen i jala ndang dibagasan parpiar ni muruk ni Debata maradophon ibana, alai dibagasan pangkobasion/silehonlehon asi ni rohana.\nDimiahi ho do ulungku\nTu angka tamue na ro tu jabu sai jolo dimiahi do uluna di adat ni halak Israel (Amos 6:6; Lukas 7:46; Mateus 26:7), tanda “palashon roha” (Poda 27:9), jala diparjamita sian si salomo 9:8 didok: Ulu na marmiak patandahon halalas ni roha di bagasan ngoluna.\nTongon tahe denggan basa dohot asi ni roha mangihutihut ahu saleleng ahu mangolu.\nDiayat 6 on tangkas dipahantus paboa na diramoti Debata Jahowa do ibana siganup ari di ruar ni jabu songoni dibagasan jabu, ido umbahen dihatindangkon si Daud di pandohan “Denggan basa dohot asi ni roha” do dipatupa Jahowa. Di ayat 6.b, alus huhut gabe padan/janji ni si Daud maradophon panarihonon ni Jahowa tu ibana: naeng mian ahu dibagas ni Jahowa salelengleleng na. Namian dijabu ni Jahowa patandahon sihol ni rohana tongtong pajumpang/marsaor dohot Debata. Bagas ni Jahowa martudu-tudutu Jerusalem, ingana ni pelean hamauliateon dohot pesta marsipanganon. Masuk tu bagas ni Jahowa do dirajuni halak na badia i di padan na Robi punsu nihabalgaon dohot las ni roha dibagasan ngoluna (Lukas 2:49). Alai ianggo bagas ni Jahowa di padan na imbaru martudu-tudu tu surgo hasonangan i, ala ni i do dihata partinadingan ni Tuhan Jesus tu angka sisean i didok Tuhan Jesus: Unang bonsa rohamuna! Porsea ma hamu di Debata, jala porsea ma hamu di ahu! Torop do inganan di bagas ni Damang……sai mulak do ahu mangalap hamu, asa rap hamu dohot ahu (Johannes 14:1-3)\nDipadan na robi dipatuduhon do paboa Jahowa do siparmahan bolon, alai suman-suman ni i di padan naimbaru paboa Jesus Kristus do siparmahan naburju roha. Diseahon parmahan naburju rohai do/Jesus hosaNa humongkop biru-biruNa (Johannes 10:15). Laos parmahan na burju roha i do roti hangoluan, jala sandok naso male be manang ise naro tu ibana, jala nasotupa mauas be manang ise naporsea di ibana (Johannes 6:35,54). Ditanda siparmahan na burju roha i do angka biru-biru na, jala ditanda angka biru-biru i do siparmahan na burju rohai, jala ditangihon soaraNa, jala di ihuthon angka biru-biru i do siparmahan na burju roha i (Johannes 10:14,27)\nNang diadat partamueon tongtong do dapot hita di padan naimbaru, napinatupa ni Debata dobagasan Tuhan Jesus Kristus, namangan dohot naminum di meja na martudu-tudu dibagasan harajaon ni Debata (Lukas 22:30; Pangungkapon 2:7), disi gabe mian hita dibagas joro ni Debata “Ai Tuhan Debata si gonggom saluhutna do joro Na rap dohot biru-birui (pang 21:22). Didok si Agustinus nang si Marthin Luther do : molo naeng daion ni jolma hinauli ni panghobasion ni Jahowa songon suhur naparadehon na ringkot di tamue na, paloas ma Johowa gabe nampuna bagasmu, jala dohot pangisi ni bagasmu gabe tamue ni jahowa. Ala ni didok Jesus: Ida ma najongjong do ahu di jolo pintui manuktuhi; ia adong na tumangihon soarangku dohot mangungkap pintui, bongot ma ahu tu ibana, mangan ma ahu rap dohot ibana, jala ibana rap dohot ahu. (Pangungkapon 3:20)\nOjahan/Thema: Panarihon ni Jahowa di angka naporsea/huriana, marojahan tu denggan basana dohot asi ni rohana.\nDisarihon do hita di sipanganon dohot si inumon ganup ari.\nDi ondingi/dipalua do hita maradophon angka paraloan dohot parmaraan.\nPanarihon ni Jahowa sahat tu parsaoranta dohot Debata rodi saleleng ni leleng na.\nPrevious Article Jesaya 1:10-20\nNext Article Pangungkapon 7:9-17


Jangan, jangan, jangan – Amani Partogi\n← Jangan Menggambar Ruko!\nPosted on 17 Mei, 2011 by Hendry Lumban Gaol\nTung mansai las rohani si Horas manjaha surat na ro sian UNS Solo, na paboahon dijalo ibana singkola disan. Songoni do nang amaniHoras, ba natua-tua nise naso las rohana tahe molo dijalo sada parsikkolaan alani hamaloon na, hut dibalanjoi pamarenta?. Dihatahon ma tu hombar bagas, jala tu sude donganna sapunguan di gareja. Alai, nata pe songoni, tong do mamilang-milang amaniHoras, “Boi do pasikkolahongonku buhabajungkon?”, ima ro tu rohana.\nAlai, di ingot ma muse, hapogoson, hapariron ni ngolu na manombang di hauma ni angka sisolhot, tarsunggul ma turohana “Mauliate do dohonon tu Pardenggan basai, ala dipasu-pasu dope ianakkonhu, holan marhite parsingkolaan do boi malua sian hapogoson, anggiat si Horas muse boi manogu-nogu tinodohonna” ninna. Disura-sura onon taon na naeng ro, nunga tammat si Horas, dungi ro ma ibana tu Solo mandohoti wisuda. Jala sangkothononna ma gombaran nasida di dorpi ni jabuna asa di ida halak na ro martamue tusi, Horas Martua Manalu, SE.\nOn ma ari parjolo dung di Solo si Horas. Longang situtu do ibana mida ribur ni huta i. Anggo ninna, rumibur dope Medan, hape so piga hali tu Medan. Nda holan mamolus do sian Padang Bulan tu Belawan?. Ima goarna BTL, batak tembak langsung. Tutu ma nian ditomu si Jatikkos do ibana di pelabuhan Tanjung Perak, biar do rohani si Jatikkos molo tung lilu si Horas. Nidoppon rohana, bohama parhuta-huta ro mangaranto tu Solo, datung adong na tinandasa.\n“Ho do i Ampara?” ninna si Horas dung di ida si Jatikkos\n“Tamba uli do rupam huida, asing sian najolo i, opat taon naung salpu” ninna muse manguduti.\nDang sadia leleng nunga di pardalanan nasida laho tu Solo. Dipoda-podai siJatikkos ma ibana, boha mambuat rohani dongan, boha mangangkupi natua-tua. “Ai dang sarupa do hasomalanta, anggia dohot halak jawa on, lambok-lambok jala nanget do marpanukkun. Dang songon di DolokSanggul, ikkon marsurak” ninna\nDijaha si Jatikkos do surat nabinoanni si Horas, ima sian amanJatikkos, amana. Manetek iluna. Dia ma tutu dang sihol rohani amana molo nga apala opat taon dang pajumpa. “Saleleng so tammat ho anaha, dang boi mulak, ingkot haringkotanmu napasidungkon parsingkolaanmi, ingkon sarjana do asa boi degeonmu jabu on, ingot ma hinaloja ni amangmu jala parhaseang ma hodok ni inongmu” ima isi ni surat i.\nManogotna nunga hehe si Horas, lao borhat singkola. Dang tarhilala, tolu ari ibana di Solo. Andorang so borhat tu singkola, dipanotnoti ibana gombaran ni NaiHoras, inongna dungi padodot tu gombaran ni amaniHoras. Ah, tahe, saminggu dope dung hutadingkon, nunga tung masihol iba. Ninna dibagas rohana. “Ingkon do hugarar halojaonmuna on omak, marhite titel sarjana ekonomi, sabar hamu bapa dah” ninna ibana mangakkupi gombaran i. Nian, holan sahat ibana di Solo, tor jalo do ditongos barita paboahon naung sahat jala pajumpa ibana tu si Jatikkos.\nDibolus ibana ma sigadis indahan. Ninna si Jatikkos, disi do parmanganan na ummura, ias jala tabo. “Buk, makan” ninna si Horas\n“Monggo, mas…” ninna unduhunduk hut dipatudu, asa hundul si horas.\nHolan indahan do dilean, anggo ikkan nang ingkau sibuat jala sipillit do. Ima ninna partiga-tiga i. “Ini jangan, ini juga jangan, ini juga…” ninna inanta partiga-tiga i. Marpingkir ma siHoras, dungi naeng dibuat muse na asing sian i\n“Oh, itu juga jangan nak”\n“Iya bu, maaf” ninna siHoras\n“Kalau ini” ninna muse, hut manudu sipanganon na asing.\n“Itu juga jangan, …”\nDungi dibuat si Horas ma holan tahu tempe.\nSongoni ma dua ari. Alai sungkun-sungkun do dirohana, boasa diorai buatonna sipanganon i, hape nga diparade. Manang nan diboto do dang tabo tu dila ni halak batak?. Sude jangan, ninna dibagas rohana. Dungpe patolu arihon disukkun ma siJatikkos, boasa sai diorai mambuat ingkau i. Mekkel do do siJatikkos paboahon, ai lapatanni jangan ima ingkau. “Jei molo dihitaan didok ingkau, dison didok jangan”. Tippas halak!


ise sibaen tangiang…. – Amani Partogi\n← Mandapoti Aslina….\nPakkat, kota kelahiranku →\nise sibaen tangiang….\nPosted on 22 Juli, 2009 by Hendry Lumban Gaol\nDukkon masa ari rebo, marhobas-hobas jala martahi borhat be ma nasa huria i lao tu partangiangan weik na dipatupa di lingkungan manang weik na be. Songon na somal attar habilangan do na ro di partangiangan di weik sappulu sia ima weik Jalan Martopi. Dang haru binoto manang na alani aha asa songoni, ai berengon do na sopola diharikkothon akka ruas i mandohoti partangiangan. Sai songon na marutusan ma dibaen sasajabu, ia so inanta ma na borhat, bah amanta i ma mandohoti. Olo do sipata holan sittua weik i do na ro sian horong ama. Nda godangan do nuaeng on ama-ama sai uttigon do marlapo sian na lao tu partangiangan. Ia so i, olo do lola partangiangan alana manotton bola.\nAlai marasing do anggo oppuJamordong doli. Nang pe rupani nunga matua daging alai sai dipardukket-dukketi do mandohot partangiangan weik i. Di ma tahe alana, diujung ni ngolu on, sai pinajonok ma tu namarhuaso sitoppa langit dohot tano i, ninna ibana dibagas rohana.\nDung bolusan lapo nadisippang tolu i, di ida ibana do amanJonok nunga huddul disi jala lalap marnonang dohot akka donganna, hape diboto oppuJamordong do, anggo partangiangan bodari on ima apala hombar bagas ni OppuJonok. Dungi di surakkon ibana ma sian dalan i, “Bah…lae, OppuJonok, ai dang hobas be dope hamu napartangiangan on??”\n“Imadah lae, denggan ma baen hamu, adong sipaimaonhu satokkin dison” ninna sian lapo i\n“Beta be ma hita hobas bah, nunga lam gale huida hita na marpatangiangan on” ninna muse huhut ma dilakkahon patna.\nTep ma ditikkina, nunga mardalan partangiangan i dohot denggan. Alai somal do rupani, molo dipartangiangan weik sai dipangidohon do tangiang pangondianon sian ruas, dungi marsoring-soring do anggo dongan ama nang ina martangiang. Molo minggu on horong ama, bah minggu basaonan sian inama.\nDapot ma ditikkina, lao martangiang, ima tangiang pangondianon i, didok sada ina ma “imadah, tu hita saluhutna, minggu na salpu sian ina do tangiang pangondianon, jadi anggo saonari sian ama nama”\n“Ido tutu…” ninna ina na asing sain sugut-sugut an huhut ma dior-dior mamereng sude na ro tu partangiangan i, mangalului ise sibaen tangiang.\n“Bah,…ai holan oppuJamordong doli do na ro sian horong ama, jadi boha nama on..”\n“Boha huroa? …ibana ma sibaen tangiang di hita” ninna pangula ni huria\n“So jo…sattabi dihita saluhutna…unang ma OppuJamordong doli mambaen tangiang” ninna sahalak ina.\nMarsiberengan ma nasida saluhutna huhut ma muse diuduti pangula ni huria i manukkun “Ai boasa dohonon mu songoni inang, nakkin hamu horong ina do mandok asa sian horong ama sibaen tangiang”\n“Olo ma…asalma unang OppuJamordong doli”\nTarhatotong do anggo OppuJamordong doli, ai dang diboto ibana alana, boasa akka ina-ina i dang satolop molo ibana sibaen tangiang. Ra dang na holan nsahali on be dibege ibana na torop i mandok naso satolop molo OppuJamording doli mambaen tangiang. Dang diboto ibana didia salana, hape anggo namartangiang do malo do ibana ninna rohana.\n“Boasa sai diorai hamu OppuJamordong doli sibaen tangiang? hape on ma neh..holan ibana do sian horong ama na ro” ninna pangula ni huria on muse.\n“Olo ma dah…ama na asing, molo so adong be bah sian ina pe taho..”\n“Bah, nga gabe tu roha….boasa sai margogo hamu mandok dang boi OppuJamordong doli martangiang??” ninna pangula ni huria on muse songon na muruk otik.\n“Olo ma dah amang pangula ni huria, dang adong na sogo rohanami tu OppuJamordong, alai takkas do diboto hamu, molo ibana innon martangiang, sotung dipangido ibana ma tiur ni akka passarian, dipangido muse asa sai lam dengganna akka ulaon….takkas bereng hamu, ai naso diboto hamu do??\n“Ahai inang, torushon hamu ma jo…ai aha na sala na hubaen” ninna oppuJamordong\n“Takkas taboto, ai dang na mandok dia, taboto do takka ai tukang poti ni na mate do ibana, hape sai dipangido ibana ma innon tiur ni passarian, aha do maskudmuna?, molo tiur do passariabn bah lakku ni poti ni namate na pinature na i do dah? toe….ise parjolo mahuhor” ninna ibana sian sugut-sugut an, huhut di padenggan maddarna na habe-habe i…\nHuroa na sipauli poti ni na mate do karejoni oppuJamordong.\nPos ini dipublikasikan di HATA SO PISIK dan tag Oppujamordong. Tandai permalink.


Jamita Evangelium, 10 Nopember 2019, Minggu XXI Dung Trinitatis "Manjangkon Dohot Mangulahon Poda" (Poda 19: 20-29) Pelita Batak Online\nSabtu, 09 November 2019 05:18:00\nSian Parsameanta, STT-HKBP di Pematangsiantar\nDi tongatonga ni Hakristenon sian bonana sahat tu nuaeng, mansai ringkot do ulaon pamaritaan Barita Nauli. Barita nauli na dibaritahon angka parbarita nauli mansai hibul do (Jaha: Komprehensif), ndang pejek (Jaha: Sempit), ndang holan taringot tu partondion na so adong honana tu ngolu siganup ari, alai ingkon dohot do tong na tung hona do tu hangoluan siganup ari ni jolma i; ndang holan taringot tu beha ngolu sogot dung mate jolma i jala songon dia ma asa sahat tusi, alai dohot do taringot tu ngolu nuaeng di portibion; ndang holan taringot tu surgo hasonangan na manontong pinarade ni Debata tu angka na pinaluaNa, alai dohot do taringot tu portibi na taingani nuaeng on, beha asa boi ngolunta dison digohi hadoharon, hadameon dohot hatigoran sama hita nang sama donganta na tinompana naasing; ndang holan patuduhon dalan beha asa denggan parsaoranta dohot Debata sambing, alai ingkon dohot do patuduhon dalan beha asa mardenggandenggan parsaoranta sama donganta jolma, beha asa boi denggan dipasiding angka parbolatbolaton na manghorhon tu hasusaan ni ngolu, jala beha asa molo tung adong pe parbolatbolaton boi dipaujung parbolatatbolaton i tu pardamean na tigor jala na pangoluhon sude; ndang holan tu angka sundut naumposo, alai dohot do tu angka sundut natumua; ndang holan tu angka parompuan, alai dohot do tu angka baoa; ndang holan tu angka pamarenta, alai dohot do tu angka na diparenta, dohot udutna; ndang na gabe patubu parmusuon di tongatonga ni jolma, alai ingkon na patubu pardamean, holong ni roha di tongatongag ni angka parsaoran ni hajolmaon. I do ulaon pamaritaan barita nauli i di tongatonga ni Hakristenon.\nAla ni i do umbahen na jotjot di jamita evangelium di Parmingguon ni halak Kristen, ndang holan sian buku patik nang buku sejarah di Padan Narobi na patorangkon beha bangso ni Debata mandalanhon patik i na dienet gabe jamita; ndang holan sian angka surat di Padan Naimbaru na patorangkon songon dia ma halak Kristen songon jolma naimbaru mangolu di portibion di tongatonga ni parsaoranta dohot angka donganta jolma na so sahaporseaon dohot hita na dienet gabe jamita; ndang holan sian angka buku panurirang na manjouhon hamubaon ni roha dohot pasahathon barita asi ni roha ni Debata tu pardosa dienet gabe jamita; ndang holan sian buku Evangelium Naopat i nang angka surat di Padan Naimbaru napatorangkon songon dia ma boi malua jolma i sian huaso ni dosa dohot sian hamatean na manongtong i, alai dohot do tong sian Buku Poda, na mangajarhon songon dia ma angka marhabiaran mida Debata i mandalanhon ngolungoluna di portibion asa boi denggan ngoluna, boi saut angka na denggan natinahi dohot na binahenna di ngoluon di dirina sandiri nang tu angka donganna jolma, asa boi mardohar, gok hademahon, dao sian mara ngoluna, baliksa gabe daionna ngolu na tarpasupasu, ndang ngolu na gok hasusaan.\nBagian na parpudi i do na naeng soarahonon ni jamita Evangelium di minggunta sadarion, minggu XXI Dung Trinitatis: "Beha ma hita halak Kristen Batak di partingkian ni parngoluon di sandok portibion na sai lam patujolohon parbinotoan teknologi laho mandungdung sintasinta ni hajolmaon di ngolu on, asa boi hita songon halak Kristen mangatur ngolunta on ndang holan mangasahon hapistaran dohot habisuhon ni hajolmaon, alai ingkon tapatujolo do habisuhon na ro sian hata ni Debata laho mandalanhon denggan ngolunta on, asa angka na martua hita.\nMansai ringkot jamita evangelium sadarion mangondolhon hinaringkotta songon angka ruas ni Pamatang ni Kristus na pinorbadiaanNa i rade ndang holan manangihon dohot manjangkon angka poda hangoluan na marojahan tu hatani Debata, alai ingkon dohot do sahat tu na mangulahon poda i. Tarlumobi songon rakyat Indonesia niuluhon ni Presiden dohot Wakil Presiden Jokowi-Ma'ruf Amin di taon 2019-2024 tongon marsitutu bangsonta patupahon Peningkatan Sumber Daya Manusia na tuk membangun infrastruktur dohot ekenomi na lam denggan marhite pendidikan dohot pelatihan-pelatihan asa tarbahen hita mamonai pandungdungon sintasinta gabe bangso na maju di taon 2045 i, mansai ringkot do hita ndang holan gabe sitangihon dohot sijangkon poda na hibul i, alai ingkon gabe siulahon poda i do, asa gabe angka na tarpasupasu hita, denggan jala lam denggan be ngolu ni ruas ni HKBP di tongatonga ni bangsonta, gabe lam tau hita gabe pasupasu di portibion, di tongatonga ni ngolunta marsadasada, marsasaripe, marsasaparsaoran di tongatonga ni huria manang di dia pe hita dijou Debata mian dohot mangula, mambahen angka na denggan. Angka bangso na holan manangihon dohot manjangkon alai ndang rade mangulahon mian di bagasan hapogoson dohot hatartadingon do. Alai angka bangso nan dang holan manangihon, manjangkon alai sahat tu na mangulahon do na gabe angka bangso na maju.\nSahali nari, jamita evangelium tu hita sadarion mangidohon tu hita asa gabe angka ruas ni pamatang ni Kristus di tongatonga ni bangsonta na rade manangihon, manjangkon dohot mangulahon poda hangoluan na marojahan tu hata ni Debata. I do ondolan ni ayat 20 + 27 ni Poda 19 i. Na tarsurat dung ayat 20 (i ma ayat 21-26) jala ayat ayat 27 (i ma ayat 28-29) marisihon dia ma poda sibegeon, sijangkonon, dohot siulahononhon i.\nMolo tuk tingkinta, denggan do sahat jamita i tu dia ma isi ni poda i tangihononta songon jamita sadarion. Alai molo ndang tuk tingki, mansai denggan do molo talehon tingki na denggan laho manangkasi nunga songon dia hita halak Kristen Batak domu tu topik ni jamita on: "Gabe sitangihon, sijangkon dohot siulaon poda na marojahan tu hata ni Debata ma hita."\nBoasa mansai ringkot on di partingkianta sinuaeng on? Suraon do ala hinorhon ni na nunga tung mura dapot hita angka parbinotoan marhite digitalisasi ni sude angka parbinotoan, nunga tubu nuaeng generasi sijogal roha, sijogal pingkiran, sibahenbahenna generasi na so olo be manangihon ajar dohot poda sian angka silehon ajar dohot poda di tongatonga ni huria, masyarakat nang bangsonta? Jala molo tung adong pe na manangihon, alai ndang apala olo manjangkon poda dohot ajar be? Molo tung adong na mandok manjangkonsa, alai ndang apala olo mangulahonsa? Atik na siala ni i do umbahen maol situtu gabe bangso na maju hita, ai angka poda na denggan ndang apala diulahon bahatan rankyat Indonesia. Sai tabege jala tajangkon do angka poda ni angka natuatua, angka poda ni angka pangajari di angka sikkola na marragam tirket i, poda na mandok sialoon do korupsi mamungka sian bagasta be, alai sai lam tubu angka korupsi di ragam ni pargulmiton ni ngolunta. Sai dipodahon do tu hita asa manjagahon angka na tinompa ni Debata na asing i, lingkungan hidupta, alai sai torus do tasegai angka lingkungan hidupta. Dipodahon Tuhanta Jesus do asa tahaholongi donganta jolma, dohot nang na so manghaholongi hita, alai adong do tong, ia so bahat do, nang angka ruasta na gabe sipararat parmusuon di media sosial budaya, na gabe mampanghorhon lam tubu roha holan mamingkirhon houmna sandiri, kelompokna sandiri. Dipodahon Ibana do tu hita asa masihaholongan hita angka ruas ni pamatang ni Kristus i. Alai hita so tandi do I tarida sama hita. Baliksa bahat hita na patupa na so denggan tu donganna naporsea, apalagi tu donganna na so porsea. Hape taboto do tangkas molo martondi holan mamingkirhon dirina sandiri angka rakyat Indonesia di tingki mangadopi angka penjajah, ndang na adong hari Pahlawan; ndang na adong ari pengobanan ni angka anak-anak bangsa mangalo angka penjajah. Di pardongan saripeon pe, bahat do tabege dohot tajangkon poda pardongan saripeon ni halak Kristen, isara na so jadi murukmuruk angka ama tu inantana, alai lam bahat do angka ina gabe holan na manghatahon lungun ni rohana tu angka donganna ala sai holan na muruk amantana tu nasida. Dna.\nDi Hakristenon, mansai tangkas do dipodahon hinaringkot ni ndang holan manangihon dohot manjangkon hata i, alai ingkon sahat do tu na mangulahon. Andar do i di buku Evangelium Mateus nang di surat Jakobus. Songon i ma koras ni hata ni Tuhanta Jesus tu angka na holan manjangkon alai ndang mangulahonsa. Songon on didok Tuhanta Jesus: "Ndada saluhut halak, na mandok Ahu Tuhanna bongot sogot tu harajaon banua ginjang i, holan angka na mangulahon lomo ni roha ni Damang na di banua ginjang i do" (Mat 7: 21). Diuduti Ibana ma songon on: "Asa na umbege hatangki jala diulahon, sipatudosan ma I tu halak na marroha, na paulihon bagasna di tas batu mamak. Ia ro pe udan potir, mangalantap pe tangkuju jala pur pe habahaba manondong bagas I, ndang na marumpak, ai batu mamak do haojahanna" (ayat 24-25).\nDenggan do tasulingkiti rohanta dung tabege hat ani Tuhanta Jesus i. Molo ndang dope angka siulahon podaNa hita, muba ma hita. Molo nunga tabonai dohot tahasomalhon, tauduti ma.\nMolo sanga tingkinta, denggan do taida dia ma poda di Poda 19: 21-26 dohot 28-29 i sitangihonon, sijangkonon dohot siulaonta di partingkian ni ngolunta nuaeng on? Adong onom poda i. Dia ma i?\nNaparjolo, di na patupa angka rencana-rencana ni ngolunta, manang taringot tu dia pe i, unang tapangasahon holan hatauon, hapistaran dohot habisuhonta sandiri, alai ingkon tapadohot ma Debata di angka sangkapta i, ala holan sangkap ni Jahowa do na marsihohot, jala sai adong do na so tarbahen hita marnida hagaleon ni angka rencananta i (ayat 21). Ndang holan di bona ni angka rencananta i tapadohot Debata marhite angka tangiangta nang hasintongan ni hataNa, alai ingkon dohot do nang di na tapadalan sangkapta i. Jala ingkon dohot do tong di na manangkapi tu jolo muse dung angka evaluasi. I do imbarta angka namarTuhan sian na so marTuhan. I do imbarta angka na marhaposan tu Debata sian angka na so manghaposi Ibana.\nNapaduahon, hinaringkot ni naporsea i jumpangan mar-habasaron (Heber: khesed). Di hata Inggris diterjemahkan hata khesed dison songon loyalitas (ayat 22 Haposan ibana tu angka na pasahat ulaon dohot tanggung jawab tu ibana. Ndang baliksa, maniham sian pudi. Di tingkion, habasaron dohot lapatan haposan dohot loyal i do dilului angka silehon tanggung jawab dohot silehon ulaon tu angka parkarejo, ulaon na metmet sahat tu nab alga situtu, di ulaon dia pe i tahe. Unang uju disi silehon ulaon i asa diulahon ulaon i denggan. Bahat do angka investor ndang lomo rohana patupa usahana di sada huta molo angka pangula di huta i ndang marhabasaron di ulaonna, ndang haposan, ndang loyal. Tatangiangkon ma lam tubu angka hita na loyal.\nNapatoluhon, biar mida Jahowa (ayt 23) ai sabam do roha ni i marsonangsonang, ai so manginona jea tu ibana. Ai angka na biar mida Jahowa ndang ulahonon ni i angka hajahaton nang uju ndang diida donganna jolma. Di angka negara na mansai maju situtu, ndang ingkon jolma be manjagai, alai angka alat-alat canggih nama marnida angka panangko. Alai nang pe disi sai boi dope ummalo angka sipatupa hajahaton. Alai angka nasida ndang dung sonang ngolu ni, arian nang borngin, sai digohi biar do i, jala jonok-jonok do jea tusi. Alai ndang adong na buni di jolo ni Debata angka siula hajahaton. Jalan dang adong na malua boti sian uhumna angka siula hajahaton, di ngolu on nuaeng nang di ngolu sogot. Asa, ingkon angka ruas ni huria na marhabiaran mida Jahowa ma hita di ngolunta.\nNapaopathon, tapadao ma dirinta sian losok ni roha/gabe sigurbak ulu, angka sibonsiri na tontu di hapogosondo sigurbak ulu . Molo adong di tongatonganta angka sisongon i dohot angka pangalesi, unang disegai nasida angka nadenggan, baliksa asa muba nasida, ingkon koras do pangkeon dalan maminsangg nasida asa muba (ayat 24-25). Pola didok hata, "mangonai tangan" tu nasida. Di hata nuaeng ndang apala i be rumang ni hata sipangkeon tu angka nasida, alai tindakan na koras isara mansohot pasahat ulaon na marsintuhu tu nasida. Ala ni i, tapadao ma hadirion sigurbak ulu sian tongatonganta angka ruas ni huria, manang di dia pe hita, manang aha pe ulaonta. Ingkon mangula do hita sadenggandengganna. Molo gurbak ulunta ala ndang malo hita mulaulaon, marsiajar ma hita. Sai ungkap do dalan ngolungolu molo marhadirion na ringgas hita jala marparbinotoan haringgasonta i. Gariada tahe lehonon ni angka dongan do tu hita angka ulaon molo halak na ringgas do hita. Amanta Presiden Jokowidodo di pidato na jempek pinatolhasna di tgl 20 Oktober 2019 i mandok na mangihut on ma sipatupaonta songon sada bangso asa sahat hita gabe bangso na maju di taon 2045: "Kerja keras, kerja cepat, kerja produktif, kerja marhaimbaruon dohot mencapai hasil." Ringkot do tapaodai dohot talatihi dirinta asa tau patupahon i asa boi hita gabe pasupasu di bangso na naeng gabe maju i.\nNapalimahon, gabe angka na pasangap angka natorasta ma hita, unang angka na mangarupai amongta dohot palaolao inongta manang sadihari pe (ayat 26). Songon bangso na malua sian penjajahan Bolanda dohot Japang siala ni perjuangan ni pahlawan bangsa, unang marisuang tabahen angka perjuangannasida i marhite na so denggan membangun bangsonta bangso na merdeka on asa gabe bangso na bermartabat dohot berwibawa di jolo ni angka bangso na asing. Molo ndang tapatupa i, na mangarupai angka pahlawanta i do hita.\nNapaonomhon, unang ma gabe angka sitindangi parroha na jat hita, baliksa gabe angka sitindangi angka parroha na denggan dohot na tigor ma hita, ai tangkas do uhum tu angka na rap mangula dohot angka na jat (ayat 28-29). Mansai ringkot do i di era digitalisasi on. Unang gabe tardapot hita ruas ni HKBP sitindangi parroha na jat. Alai sitindangi parroha na tigor ma.\nNaonom poda i ma jolo tatangihon di bagasan minggu on, tarimangrimangi, tajangkon dohot taulahon: Padohot Debata di angka sangkap nang ulaonmu; gabe halak na marhabasaron/setia, loyal ma ho, marroha biar mida Debata ma ho nang dina so diida donganmu jolma, unang losok alai ringgas ma mulaulaon, pasangap natorasmu unang rupai dohot palaholaho, jala gabe sitindangi halak natigor ma ho unang sitindangi halak na jahat di ngolum. Onomsa ingkon begeonta, jangkononta, dohot ulahononta, asa boi gabe denggan ngolunta jala pangkeon ni Debata hita ruas ni HKBP membangun Indonesia gabe negara na maju.(*)